url: =Zomi min tawh kisap hun lua ta. - Laibu Saal\nHome > Thuluui/Articles > Zomi min tawh kisap hun lua ta.\nZomi min tawh kisap hun lua ta.\nKa pianna Khamtung hi-a ka nu leh ka pa Zomi ahih manin ka neu lai-in Chin cih kammal khat veibek ka za ngeikei hi. Ka nu leh ka pa in khat veibek: “Chin hi hang” hong ci ngeilo hi. Tedim ah sang ka kah sungin zong Zomi lak vive ahih manin kua mi ka hi hiam? cih kankul ngeilo-a, Chin cih kammal mahmah kiza ngei vetlo hi. Rangoon ah Kawlte lak ah sang ka kah ciangin: “Bang minam nahi hiam?”\nci-in hong kidong sese-a, “Zomi hi ing” ci-in ka dawng hi. Kawlte in Zomi cih natheilo uh ahih manin: “Chin nahi hiam, Kachin nahi hiam?” ci-in hong dongkik sese uhhi. Amau theihsa khatbek tawh hong ciamteh mikmek uhhi. Ke’n bel:.”Chin hi ke’ng, Zomi hi’ng” ci-in dawngkik tektekse ing.\nUSA ka tun ciangin zong: “Koi gam pan hong pai nahi hiam?” ci-in hong kidong pahpah a, “Kawlgam pan hi’ng, ahih hang Kawlmi hi ke’ng, Zomi hi’ng” ci-a ka gen ciangin Zomi mahin hong sangpah uhhi. Zomi hi’ng, cita le’ng, Kawlte’n: “Chin nahi hiam?” ci-in hong dongkik hamtangbek a, gam khangtona a om mipilte’n: “Kawlgam pan hong pai nahih ciangin Kawlte hi zawteh, Chin-te hi zawteh” ci-in kuamah’n hong ci hamtang selo uhhi. Zomi ka hi, ka cih bangin hong sang pah uh a, Zomi-in hong ciamteh pahlel uhhi.\n2001 kum April kha sungin Guam atung ih mipih Zomi pawl khat, asylum interview ah kam phensak dingin ka pai sungin, minam hong kidot ciang, “Zomi” kici ding hihang ka cih leh khat in: “Midang-te’n, ‘Chin’ in hong thei zaw ahih teh, Chin kici zawlo ding ihhi hiam?” ci-in hong dawng hi.\nI minam min Chin hi zaw hiam? Zomi hi zaw hiam? a buaipih huailopi tu dongin i buaipih mahmah hi. Mi hong ciamtehna bang mang zaw ding ihi hiam? Zomi pen ei kam hi diak a e’n zanglua lehang, Zomi a deihlo mi dangte’n hong zatpih nuamlo ding uhhi, a ci i om mah bangin mi dangte hong cihpih nop hun dong ngak a, tua hun ciang zang pan ding ihi hiam? Greek-te leh Japan-te’n bel a minam min uh amau kam lopi tawh a kiciapteh tudong phamawh sakei ven, e’n e leh, phamawh i sa hiam? I minam min bang taktak hi-a, ei kam lopi tawh hong kiciamteh tehlai leh ut ihi hiam? Zomite kammal sungah, ‘Chin’ cih kammal khatbeek omlo ahih ciangin Kawlte’n ‘Chin’ hong cih tawh lungkim kimlai ding ihi hiam? I minam min Zomi hilo ham? Zomi kicih hun nailo hiam? Hun luata hi! Zomi hiteh! Zomi kicih hunlua mahmahta!\n‘Chin’ pen Kawl kammal hi-a, a deihkaihte’n: “‘Lawm ahong cihna hi”, ci uh hi. Tangthu kansut lehang Kawlte hong lawmbawlna ka mu ngeikei hi. Bogyoke Aung San in England kumpite khut sung pan suahtakna adeih hun tawl khat sung hong lawmbawl ve’n, tualo Kawlte’n hong lawmbawl ngeilo uhhi. Tu hun diakdiak ciangin Kawlte’n hong lawmbawl ding cih thadah hong vatmai nuam zaw uhhi. Galkap ulian hong piak sawm nawnlo uhhi. Kumpi nasem ulian hong piak sawm nawnlo uhhi. Khamtung ah galkap om ngeilopi galkap hong puak uhhi. Ahang na thei naleh? Tangval tata hong puak uha, Zomi nungakte a ngah zawh zahzah uh tenpihgawp nuam uhhi. A tate uh Buddhist biakna ngeina tawh pantah nuam uhhi. Buddhist biakna ngeina tawh a pattah theihnadingin lutolte zong Khamtung ah hong puak uhhi. Na khua sung, na gam sung ah Kawl biakna Buddhist sang hong omlam na phawknai hiam? English-te Kawlgam ah hong lut lai-in thau tawh hong lut a, Kawlgam sung a na manpha a laktheih zahzah la-in, England ah ciahpih hi. American-te ahih leh Lungdamna thu leh pilna tawh Kawlgam hong lut uha minamneu khempeuh tungah Lungdamna thu leh pilna hong puak uhhi. Tu’n Kawlte Khamtungah hong pai uha, hong deihsak tateu in hih phattuamna hong puak ding, cih hilo-in Kawlgam sunga mi namneuteng a maimangsak nuam uh hilel hi. Kawlgam i cih mah bangin Kawlte gam taktak suah nuam uhhi. Na minam hong maimangsak nuam hi. Na biakna hong susia nuam hi. Christian na suak ding hong kham hi. Na singlamteh hong phuksak hi. Biakinn tunga na suante nangawn hong lakhiasak hi. Tua maw, Kawlte’ hong lawmbawlna! Tu dong, ‘Chin Poh’, mah hong cilai hilo hiam? Ke’n ka neu tunga kipan Kawlte’ hong itna, hong lawmbawlna mu ngeikeng. Kawlte’ lawm hi ngeilo hihang. I minam pen Chin hi ngeilo hi. Minam khat pen minam dang khat i lawm cih banglel tawh kiciamteh ngeilo hi. Kawlte’ lawm peuh hilo-in Zomi hihang!\nKhamtung ah kipawlna lian a om masa pen Zomi Baptist Convention hi, ci leng kikhiallua-in ka umkei hi. Zomi Baptist Convention min a kiphuak lai-in Falam, Khalkha, Tedim pan makaiteng mah kikuma thukimna tawh min na phuak uhhi. Khangthak ciangin biakna sungah politics hong luta, Zomi pen ei kam hi phadiak cise uh ahih manin Zomi deihlo a dangte in Chin Baptist Convention tawh hong laih nuam sese uh hi. Ei kam tawh nungak tangval ahi zong, numei pasal ahi zong, i khenna-in ‘lia leh taang’ i nei-a, a neite-a zat khop pih le’ng hilel napi eimah mah hong langpanna uhin, Falam, Khalkha, Tedim gam sungah cikmah huna a kizang ngei lo, ‘salaing leh maing’ zat dingin University sangnaupang khat hong hanciam hi. A dangte zong oltakin hong lawh zopah hi.\nTua bangin hong kilangpan lua ahih ciangin: “Zomi kici lehang a dangte’n hong zatpih nuamkeikha inteh”, ci-in Cimnuai-mi peuh kihemcih heihai hihang. Cimnuai i lawh ciangin, sung khat suak hihang, laigui zom hihang, cih lungsim hong neisaka, sung khat suak bang, laigui zom banga kingaihsun thei zawdiak ihih leh pha. Ahi zongin i pianna taktak kansut ni, ci le’ng, Cimnuai pan piang taktak hi-in na ki-um thei hiam? Vakhu tui hiam khat sung pan keuh khia ihihkei leh Ciimnuai pan laipianlo ding hihang. Tapidaw-te’ upna tawh kilehbulh hilo ahi hiam? Ciimnuai mun zong koi lai-ah om, cih a kicianin kithei lo hi. Kithei mah leh zong Cimnuai pen mun khat hilela i vekpi in hong huam zolo hi. Tua mah bangin Tedim-mi hihang, pawl khat in ci hihang. Tedim pen zum tutna khuapi hi-a, ei mite ading khuapi thupi pen hi. Ahi zongin Tedim-mi cih bang om theilo hi. Tedim khua-a a teng Tedimte cihbek om hi. Tedim khua bek in ei mi khempeuh huam zolo hi. Nidanga Tedim uk pen tu’n Tonzang uk tawh khen nih kisuaha khuapi min zui-in i minam min puasak lehang Tonzang khua leh Tonzang huam sunga a teng mite in, ko Tedim-mi hikei ung, hong cinuam ding uhhi. Mikangte uk sungin Kamhaumi peuh hong ci zanzana ei mi pawl khat in Kamhaumi mah zong kici nuampah uhhi. Mun khat, khua khat in ei mite hong huam zolo ahih leh mihing khat bek in ei miteng hong huam zolosem ding hi. Ei mi khempeuh Kam Hau sung pan kipiang samlo hi.\nKhai leh! Zomi a deihlo mi dangte’n, Zomi hong cihpih ding i ngak zawh kum bang zah phazo-a kua’n hong zatpihta hiam? Bang hun dong ngak le’ng hong zatpih ding uhhiam? A omsa nangawn zang nuamlo-a khel nuam zawzen uh ahih leh hong zatpih nuam ngei dingin i um hiam? Mi hong zatpih ding i ngakngak kalin mi’n ‘Chin’ mahin hong ciamtehteh ding hi. Ei kam lopi, Kawlte lawm lopi, Chin mahin hong kithei lai leh ut ihi hiam? Kawlte’n lawm hong cihna ahi phial zongin Kawlte lawm hih ding pen angtanhuai luading hiam? Kawlte’ lawm lela i minam a kitheih ding uthuai luasam ding hiam?\nGuai aw, Chin kici ding ihi zongin, Zomi kici ding ihi zongin, kuateng thukim kul sese hiam? Chin ahi-teng Chin hive’n cin, Zomi ahi-teng Zomi hilello hiam? Kawlte’n ei deihlohpi Chin hong ci tentan ve’n, America khawng ah Zomi hi’ng kici le’ng Zomi mahin hong ciamtehpah lelveh.\nEi zong Kawlte lawm hi ngei lopi Chin peuh hong kicihse sang’, ei kam mah tawh Zomi hong kici leh ut zaw lo ihi hiam? Mi hong thukimpih ding ngakkulse hiam? Mi hong zatpih ding ngakkulse hiam? Ei minam min, “Zomi hi zaw”, ci-in Zomite in gen theilo ihi hiam? Kua’n: “Chin hi zaw uhteh”, hong ci thei peuhmah ding hiam? Amau Chin kici nuam zaw uh ahih leh Chin ahilel keiding uhhiam? Ei Chin hilo hive hang, Chin kici nuamlo hive hang, kua’n Chin hong ci hamtang thei ding hiam? I minam bang hiam? ci-a hong kidot ciangin Zomi kici ding hihang. Zomi ci-in kigen peuh lehang Zomi-in hong kiciamtehpah ding hi. Kuamah in: “Zomi hikei teh”, hong ci thei peuhmahlo hi.\nGuam a asylum ngen ei mite kam ka phensak ciangin asylum officer-te in: “Kua mi nahi hiam?” ci-a hong dot teh, “Zomi”, ci-a ka dawn leh Zomi-in hong ciamteh suaklel hi. Chin a utte Chin, Zomi a utte Zomi hi lelve hang aw. I veka Chin hi ding, ahihkei leh Zomi hi ding, cih bang omkei veh. Chin maw, Zomi maw, kammal khat bek zong thukim theilo ihih leh bang thupi vaihawmkhawm theituan in i ki-um hiam? Zomi Baptist Convention a patkhiata kipan tu dong, Chin Special Division pan Chin State tu dong, kithukim takin bang vaihawmkhawm hiamhiam ngei ihi hiam? A tunga i gensa mah bangin Khamtung ah kipawlna lian a kivaihawm masa Zomi Baptist Convention sungah kigawma i dinkhop kum hi tanvei, hi ngiamngiamin bang tak i vaihawmkhawm thei hiam? Vaihawm khawm theilo beklo-in tu’n a kikhen veve khin hihang. Biakna vai nangawn ah vaihawmkhop haksa ihih leh gam vai, minam vai dangte vaihawmkhawm thei dingin i ki-um hiam? Thu khualval bel omkei mah. Ahi teita zongin theih hun talo hiam? Sawt khual kisa nailo ihi hiam? Bang hun dong khual sawm ihi hiam? Zomi hong cihpih ding uh i lametna-in Cimnuai-mi, Tedim-mi mah kicici photlai ding ihi hiam?\nKe’n hunta samawk ing. Tu dong Zomi hong kicihpih nuam sa naikei mawk ing. Hong cihpih nuamngei dingin zong lamen ke’ng. Hih lai ka gelhkawm mahin Guam pan hong sam uha: “Medical checkup bawlna ding registration oma minam zong hong kidong hi. Computer sunga a ciamteh pen Zo Tum Mung (a min hi bang maha a kigelh hiam? thei ke’ng, ka zak banga a awsuah kong gelh hi) hi. Minam hong dot ciang, ” ‘Zomi’, ci-a ka dawn uh leh, Kawlpau in ‘Bang hang Zomi ci nahi uhhiam, Zomi ci theilo ding, Chin ci ding’ ci-in hong gen a, computer sungah Chin minmah in ciamteh hamtang hi”, ci-in hong gen uhhi. Ei kam ahih ciang mi dangte’n hong zatpih nopkei leh e’n zanglo ding maw, guai. Ei tha tawh dinglah ding lahhi peuhmahlo, bang hangin Zomi kici lela ei mailam ding e’n khuatlello ihi hiam? A mi zong kicinglel hihang. Vaihawm siam peuh le’ng ei mite sungah a vaihawm thei ding zong omlel hi. I vaihawm bangbang sepkhiat zawhna dingin ei mite’ neihsa sum leh pai zong kicing mahmah talel hi. Kilem ngaplopi kipawl tentan kulse hiam? I vekin Chin kicih kulse hiam? Zomi zong kicih khop kulsese hiam? Ni khat Guam asylum zumah officer khat in kamphen numei khat: “Hih nu mu ngeikei si’ng e, na thei hiam?” hong ci-a, kei zong: “Theingei ke’ng, Chinte hi’nteh”, ci-in ka dawng hi. Amau Chin hi kisa zaw uh ahih leh Chin hive’n cin, ei zong Zomi hi kisa zaw ihih manin Zomi i kicilel keiding hiam? Kayahte zong ei zahkan phase ding hiam? State khatin dingtuam theilel hilo hiam? Mailamah Kawlgam a hoih lama hong kihei leh Zomi State zong i lalelkei ding hiam?\nZomi min tawh kisap hunluata! Kuama hong thukimpih masak kulsekei. Zomi ahiteng Zomi kicilel tani! Amau Chin ahitenglah Chin nahi tahen! Nang Zomi hi zawteh, ci-in ahi zongin, Chin hi zawteh, ci-in ahi zongin, kuamah kivaihawmsak sedah ni. Hi i sak bangin i minam min puaciat lelni. Chinte Chin bangin mu-in Zomite Zomi bangin i muh theihna ding hanciamlel ni. Chinte’n lah Zomite Chin hi lo nahih uh ciangin ci-in hong muhdah uh kulsekei. Hong huat kulsekei. Ei Zomite’n zong Chinte Zomi hikeitah ci-in muhdah kulse kei. Huat kulsekei. Kuamah langpan selo-in Zomi-te mailam ding ei Zomi-te mah in khuatin, hanciamlel ni. Kuamah dang in hong hanciamsak ngeilo ding uhhi. I minam min Zomi ahih athukimlo ding, Zomi a deihlote sung ah simloh, ei mi sungah om peuhmahlo ding ihih ciangin, zang peuhmah dih ni. Zat hunluata!\nBy: Eddie Ngin Hang, USA\nSource - Zomi Taangko\nItem Reviewed: Zomi min tawh kisap hun lua ta. Description: Rating: 5 Reviewed By: Cinpu Zomi


timestamp: atn

url: =GZA: Zomi Makaipi Pu Go Sawm Khup tawh kimuhkhopna :: ZOMI DAILY\nposted on 20 February 2018 at 2:19 pm Lomkholna: GZA, News, Zomi\nFebruary 17, Yangon :: GZA pan vaihawmna tawh Zomi Innkuan USA (ZIUSA) Board Secretary le Leitungbup Zomi Innkuan (LZI) Pawllutang Pu Go Sawm Khup tawh kimukhopna tuni nitak lam in City Star Hotel ah nuamtak in kibawl thei a GZA, ZCD, ZYA-Ygn, Siamsin (ZSK-Ygn) te pan kihel thei uh hi.\nKimuhkhopna ah; Pu Go Sawm Khup in 1988 Gambup Lungphona hunlai Siamsin makai a sepna, Galkap Kumpi dokhiatna nasepna te ah a tuahkhak thute le tulaitak Siamsin te tung ah deihsakna te genna nei hi. Abeisa Zomi te kalsuanzia, tuahkhak thute le Zogam Zomi vai muhna te dotna le dawnna te nuam tak in kinei thei hi.\nPu Go Sawm Khup ii Thapiakna Kammal pawl khat: (tom lak kikna)\n“Tulaitak Siamsin hikik thei ding hi leng, ka sang class khempeuh khat zong pelh lo in kah sawm ing. Sang pan hong kisin sak Pilna khempeuh a vekpi in ka ngah ma tang sin sawm ing. Abeisa Galkap hun sung Kawlgam Pilsinna lam ah thanemna om hi mah taleh, tuhun ciang hong hoih kik mahmah ta hi ci in mu ing. Tuni ii Sang te a hong kihilh Pilna te pen International Standard ahih lam phawk huai hi.”\n“Siamsin cih pen khangnote, a lungsim siangtho te hi a, tulai gamvai minam vai, party vai te ah koi mah ah bias lo in neutral in om theih ding thupi sa ing”\n“Mikang gam te in SWOT ci in ei-le-ei kisittel kikna, thahatnate, thanemna te a lungngaih kik uh kum tampi na sawt khin ta hi. Tukum 2018 zong Zomi sung ah ei le ei kisittel kikna a kua maciat in I bawl theih ding lunggulhna nei ing.”\nMapangkhawm in Semkhia ding:\nTuni kimuhkhopna pan in Zogam Zomi te ading mit tawh muh theih nasepkhopna khat teitei sepkhiatzawh nading thukimna nei uh. Zogam hong nosuah kik na ding in tukum 2018 sungin Zogam ah Singkung suan nasepkhop theihna ding GZA, LZI, ZCD,ZIUSA, ZYA, ZSK (Siamsin) le a lunglut kipawlna te mapang khawm ding le kithuzak toto ding in kithukim hi.\nZomi sung ah pilsinna lamsang ah ‘laihanciam mahmah a, akisam mahmah te’ panpih theihna ding, Gam tuamtuam ah om Zomi Siamsin te kimuhkhopna, exchange program te vai hawm zawh nading te zong hamciam khop ding thukimna nei uh hi. Kawlgam, Vaigam, Tuipigaal a om Zomi te kipumkhat kik in “Zogam” ading mapang khop ciat nading lunggulhna pulakna te nei uh hi.\nMakaipi Pu Go Sawm Khup pen Malaysia Kuala Lampur ah ZAM makaihna tawh kibawl ding Kum 70 cin Zomi Nam Ni bawlna ah zingmangpi ding in hong ciah sungin, Inn lam a om mipih te tawh kimukhawm ding in Zogam hong ciah ahi hi. GZA info\nPrevious: Tuni Pi Cing Ngaih Mang Tamu ah\nNext: Malaysia, Penang Bridge tungah Lorry khat kilumlet in mawtaw awkcip


url: =Kolbulh thuak Palaite leh Kol kibulh zolo ZAM #3 :: ZOMI DAILY\nposted on 15 April 2013 at 9:24 pm Lomkholna: Article, TgKham, ZAM\nIh omna lah hong kithei, mipi tawh nisim nasepna lah kithei, tua mipi cihte mahmah pen thuneite mattheihte ahih lam lah hong kithei! Banghangin ZAM zumsung aa teng tektek lutin hong luak mawk hiam cihpen, amau ciaptehna ih muh ahih loh hang Kuala Lumpur thunei khat peuhpeuh in, Zomi Innpi thei lua mahmah himai hi.\nTua ahih leh, banghangin palai cihte ki man thei hiam? Zogam pualam Zomi a tampenna mun Malaysia (hi maithei) ah, Zomi mat leh hen, thong kikhum cihpen kum sawm sungah a omden hi-in, tudong mah omom lai ahihi. Cihnopna-ah, galtai dinmun tawh a omte thuneite-in man thei lua ahihi. ZAM palaite ki samkhia hilo-in ki kaiikhia hi. Mi khumna lam ki paipih khia hilo-in ki nawnkhia hi!\nPalaite khut ah kol bulhna, lungsim kol bulhna, gamtat theihna khak tan sawmin kol bulhna, hamphat na ngahding dalin kol bulhna leh Minam Min hang aa kol bulhna cihte kituak toto himah ta leh ZAM kol kibulh zo ngeilo hi! Zomi vei aa a semding a om laisiah kol kibulh zo ngeilo ding hi. Zomi vei khatin Kipawlna van gik a suaksak thei, Kipawlna maban a khaktan thei kol tuamtuam bulh ngeilo ding hi!\nPrevious: Kolbulh thuak Palaite leh Kol kibulh zolo ZAM #2\nNext: Tuhun Media leh Pawlpi honghilhna ~ Fr. Khuppi


url: =Na Mailam Ding Nang leh Nang Kikhual In ~ Hau Za Cin :: ZOMI DAILY\nposted on 5 April 2016 at 7:00 am Lomkholna: Article, Hauzacin\n1. Muhkholhna, Ngimna nei in. Tupna, ngimna, tun sawmna ciangtansa khat nei masa hamtang in. Na ngimna mu ciciai sa in kalsuan in. Na lungsim ah, na khuak sungah na muh ciciai khit nak leh tua lam zuana kalsuan ding bek kisamta hi. Na muhkholhna in hong makaih dinga, na ngimna in hong lamzangsak ding hi. Muhkholhna a neilote khuamial sung lampai bang hi a, suangtang khat sikkha in singbul khat palkha leh luvai in kipuk hi.\nTua ahih manin sikkhak, palkhak a omlohna dingin thu nam thum phawk in.\n(2). Siksan to khol in: Na siksan tawhsa pen a sangna lam hong tungsak ding siksan hi hen. Ni bangzah sung kitung thei? Sum bangzah bei ding? Mite muhna ah zong ahithei takpi ding ahi hiam? Hanciam takpi leng ka tup ka tung thei diam? Kei pilna leh theihna in a ban takpi mah hiam?\n2. Nang siamna, theihna mi neihloh ahi hiam kidong in. Mi na muan mahmahte kiangah ka uk lam, ka lunglut lam hih bang hi in hihbang hihthei ing, siam ing ciin gen inla, na tupna zong gen in. Tua na gen kawm in ‘ka tupna pen ka mihing hihtheihna teng tawh a piang thei takpi ding hiam’ ciin na muanpa kiangah dongin. Hoih nasak, hoihlo nasak, nasep ut mahmahte nanglo midangin a sep theihloh hi-in na theihte in nang tunna ding tutphah sang ngahna hong hiding hi.\n4. Nang leh nang kisintawm in. Nasepna zonna leitungbup hita ahih manin gam khat, khua khat, kiu khat nasep zon hun bang nawnlo a, a tam thei pen ei leh ei kisin ding a thupi hun hita hi. Tua bang na kisin theihna hun pha a om leh kidek hetlo in kisin tangtang in. Kisik hetlo ding hiteh. Nasem khinsa na hih leh zong na sepna mun ah na siamna kibehlapsak in. Na hihtheih khan in. A kisin nuam peuhmah mainawt a, tuhun leitung thu leh la ‘khuttung lumleh bang’ ahihna phual ah amah leh amah a kisintawm den, a theihna a siamna a khangsak den mi in a nasepna khahsuah ngeilo hi. Theihsa siamsa zingah thai ah hong lui pah taleh a kisin khol mi in na kigingkhol khin ahih manin ‘hun lap’ hi. Tuhun nasepzia leh mailam ah nasepzia kikhel ding mu khol in. Nang leh nang na kisin theih kei leh zong kisin theihna ding mun zongin kan in. Nget tanghial a kul leh zong siamna theihna khanna ding ngen in kisin ngap in.\n5. Hong tawsawn ding mi nei in. Siamna theihna pilna a behlapsak thei mite tawh kinai in kikhawl in. Hong hilh thei dingte naih in zui in. Tha hong pia nuam leh hong deihsakte it in amau thapiakna leh tawsawnna thupisak mahmah in, tuate in na kahlei tungah siksan nuam hong guan ding uh hi. Hong kaipuk nuam leh hong thalkaih den, hong nungkaih dente tawh kipelh inla, hong sawnpai nuamte tawh kipelh zaw in. Hong sawnpai theite tawh hun tampi na beisak dingin na hun hoih pammaihlua hi. Tua ahih manin nang hong pattah theite kipattahsak in. Mi madawk, mi thuthei leh nasep siam i cihte in sum leh pai tampi bei in a thei a siamte na kipattahsak uh hi. Lam hong lak theite zong thudong in. Amau na mukhol khin, na thei khol khin uh ahih manin tua lampi zuih dan hong lak thei ding uh hi. Nang hong kikhelsak theite zong na pelh kei in. Na gamtatzia, na nasepzia, na pilna siamna zonzia a hoihzaw hong khel theite na lamnaih mahmah in.\nPrevious: Kammal kilawm pawlkhat (azom 04 Apr 2016)\nNext: Kalaymyo ah Lailam nasem te tung zaksakna


url: =USA, Texas ah nupi khatin atanu nih mawtaw sungah nai 15 sung nusiacip ahih manin si :: ZOMI DAILY\nposted on 14 June 2017 at 12:07 am Lomkholna: News, Sawltak, USA, World\nUSA, Taxas State sungah nupi khatin atate numei 2 mawtaw sungah nai 15 sung nusiacip ahih manin si cih Fox News pan kiza hi. Tuabang in atate anusia pen kum 19 aphakhin Amanda Hawkins kicinu ahihi.\nAmanda Hawkins pen alawm pasal kum 16 aphakhin khattawh kithuahkhawm dingin Texas, Kerrville sung aom innkhat ah painuam ahih manin, atate nih pen mawtaw sungah anutsiat ngiat cihi.\nMawtaw sungah anutsiat atate pen numeituak hi uh a, kum 1 bek aphapan Brynn Hawkins leh kum 2 aphakhin Addyson Overgard-Eddy ahi uhhi.\nMawtaw sungah atate nung Tuesday nitak 9pm panin akoihcip hi a, Wednesday sunciang in lakhia kikpan cimawk hi. Nai 15 sungtak anih un mawtaw sungah an pialo, tuipialo bekthamlo, zunsuak eksuak zong paisaklo in mawtaw sungah akalhcip hilawmlawm hi.\nMawtaw akoihna pen gualnuamding in apaina uh innpan in ki galmuh a, naupang te mawtaw sungah asawt ciangin akahlala aw gingzong ki galzak cihi. Alawmte’n atate innsung ah asapsak uhhang in anu in khutvansanziau in, bangmah cikei unteh, akahkah khit uhciangin ihmuding uhhi cihsanziau hi.\nNitak 9pm panin akoihcip pen azingciang sunlam in lakhiapan a, tuaciangin atate nihpen sidekta “Grave condition” hita hi. Tuaciangin Kerrville khuasung aom Peterson Regional Medical Center ah paipihsam hi.\nTualaimun atun ciangin atate pen gimlua in, atate bawlnading in vanhoihzaw kisam ahih manin San Antonio aom University Hospital ah ki Transfer sak hi.\nAhi zongin naupangno nihte pen gimluakhin mahmah uh ahih manin, zato atunzawh asawtlo in anih un siziau mawk hi.\nKerr County Sheriff W. R. “Rusty” Hierholzer leh Investigator te’n agenkhiatna ah anu in atate pen mawtaw sungpanin alakkhiat phetin zato puakpahlo sawnsawn ahih manin atate nuntakna ahunlap in aki honkhiazolo cihi. University Hospital atunzawh asawtlo Thursday nitaklam 5pm hunin anih un sita hi.\nVideo: 2 Girls, Ages 1 and 2, Die After Mom Left Them in Car for 15 Hours: Cops\nCNN te genkhiatna ah anu in mawtaw sungpan in alakkhiat ciangin khua hoihtak phawknawnlo uh cihi. Ahi zongin zato paipihleh akimatding lau ahih manin, atate tuitawh buakin silsawm in, apuankhawng laihsak cihi.\nKerr County Sheriff W. R. “Rusty” Hierholzer in agenkhiatna ah Law Enforcement ah kasepzawh kum 37 phakhin a, tuasung ah naupang cikziat huai takin akikoih lakah amulkimhuai penpen himawk ei ci’n genkhia hi.\nRelated: US Texas ah lamzikpi kuavang piangin mi 2 kia, khat si ~ ZD\nNaupang te sihna ahang taktak kiciantak in kikansan ci a, anu pen Bexar County Jail ah kikemding cih kiza hi. Sawltak #zomidaily\nPrevious: Indonesia gamsung aom Provinces khempeuh phialah IS te omding in ki ummawh\nNext: Grabcar leh Uber Taxi tungah atuang Passenger te bitna aom nading kinawh vaihawm mahmah\nChristian Hymn te’ tangthu: Kei Nangawn Hong It Hi


url: =Breaking News: Mexico Khuapi ah nasia tak in zinling! :: ZOMI DAILY\nposted on 20 September 2017 at 8:39 am Lomkholna: Mexico, News, World\nHih video pen Zinlinga tuak kha te ngah khak hi a fb le twitter pan in kingah ahi hi. Mexico gam September 19 ni (Tedim September 20 zingsang) hun in 7.1 Magnitude a khauh mahmah zinling cih thu kiza hi. Mexico gam khuapi, Mexico City ii khang lam Km 76 mun bulphuh in a ling ahi hi.\nInn te kicim in, mi tampi te awkcip in, a si mimal phazah a tawm pen 100 (6:00 AM) pha khin cih thu kiza hi. A nai nai in misi kimu khang semsem hi.\nMobile phone line te bei in, sumleisumzuakna khempeuh khawl cip pah hi.\n“A ni kibang lian”\nAlamdang mahmah thu khat in, a beisa September 19, 1985 kum lian in zong hih mun mah ah 8.0 Magnitude a khauh mahmah zinling ngei a tua hun lai in, mi 5000 val si hi.\nVideo: Powerful Earthquake Strikes Mexico, Killing Over 100\n“Hurricane 3 kizom”\nTunai sung in Latin America lam ah Hurricane Harvey, Irma te kizom in nung a, tulaitak mahmah in zong Hurricane Maria huih pi a nung laitak ahi hi. September 19 ni ciang thutangkona te ah U.S. Virgin Islands le Puerto Rico tuikulh lam manawh in a khauh penpen level ahi “Category 5” (huih hatna 156mph val) tawh kipei hi cih thu kiza hi.\nRelated: Mexico gamsung makaipi Major khatleh ganhing awle kiteeng\n“Leitungbei ding gen kholhna khat tawh a ni kinai”\nHun nunung ahihna tawh kizui in, leitung bei ding tawh kisai mun tuamtuam pan gen kholhna om thei zel a, tunai sung in a minthang mahmah in, David Meade kici khat in, Laisiangtho Luka 21:25, 26 sik san in, tunai Ni-awk-in-valh na thu, Hurricane 3 kizom in piangna thu te Planet X akici Nibiru pen leitung gei a September 23, 2017 in hong nawk ding a, meimual te puak kham, zin na sia takin ling in, tsunami tuihualpi te khang ding hi ci in a ma mangmuhna gen khia hi. Zingsol tanute 20-09-2017 (6:12 AM)\nPrevious: Tuni lamdang kasak ~ Pu Thangboi\nNext: India, Mumbai vanlengtual ah buannawigawp in vanleng khat awkcip


url: =Turkey khuasung ah Suicide Car Bomb hangin mi 34 si :: ZOMI DAILY\nposted on 15 March 2016 at 7:38 am Lomkholna: News, Sawltak, World\nTurkey gam ii khuapi ahi Ankara ah Sunday ni in Suicide Car Bomb puakkham a, mi 34 in sihlawh in adang mi 125 te limliam mahmah uh cih AFP News in pulak khia hi. Hihpen Turkey gamsung ah tunai adingin ahuaisia penpen kisuamlupna ngongtatna zong hipah hi.\nBomb puahkhapna munpen Kizilay Square kici vanzuakna gei aom Bus Stop khatpan hi a, mipi tammahmahna munpan in Suicide Bomb aki sukham ahih manin tampitak in asihlawhpah ahihi. Nungdiak February 17 ni inzong Car Bomb Suicide omngei a, mi 29 si ngei khinhi.\nZandiak mahin Suicide Bomb aomkhin pen hihbang in khatvei hong omkikpah ciangin mipi te’nzong Turkey kumpi ii Security lakzawhlohna mawhsak mahmah uhhi. Adiakdiak in Turkey gamsung aom Prime Minister’s Office, Parliament leh Foreign Embassy tuamtuam tetawh akinai theithei in Suicide Bomb ki sukhamzelzel a, hihbang in agamtangtang tepen IS leh Kurdish Rebel te hiphadiak kici hi.\nHealth Minister Mehmet Muezzinoglu ii genkhiatna ah asi 34, aliam 125 hi a, aliam te lak ah mi 19 pen lam etna tawmmahmah cihi.\nAsi aliam teng khempeuh zato mawtaw Ambulance tawh manlang takin zato mun 10 ah kipuak kawikawi hi.\nAsi aliam tampi aom banah akiim apam aom vanzuakna innte zong limsiat mahmah cih kiza hi. ZD Sawltak #zomidaily\nPrevious: Zomi khempeuh tungah laikhak ~ Bob Tuang\nNext: US gamsung khualzinna pawlkhat – 73


url: =LESSON 4 Jan 18- 24 MEI PHUALPI SUNG PAN KUMPI INNAH ~ MUC\nLESSON 4 Jan 18- 24 MEI PHUALPI SUNG PAN KUMPI INNAH\nLESSON 4 Jan 18- 24\nMEI PHUALPI SUNG PAN KUMPI INNAH\nTu Kaal Sung Sim Ding: Daniel 3; Mang. 13: 11- 18; Pai. 20: 3-6; Thkna. 6:4; 1Kor. 15: 12- 26; Heb. 11.\nKAMNGAH: “Mei phualpi sung panin a hong honkhia thei pasian a omleh ka biak ka Pasian uh hi ding a, na khut sung panin a hong honkhia ding hi. Daniel 3:17.\n“Daniel leh a lawmte in Kha Siangtho tawh kidim uh a, amau biak Pasian bek mah in a nungta Pasian leh a maan Pasian hi, ci-in Babylon mi khempeuh theih dingin a upna uh lau lo-in a pulaak uh hi. Tua bangin Daniel leh a lawmte in a pulaak uh amau upna in amaute kingakna thuman pulaak hi. Babylon mite in a nungta Pasian vangliatna, a thupitna a muh nadingun Daniel leh a lawmte in Pasian a zahtakna uh selcip theih hi lo hi. A nuntakna uh beilawh ding hi mah taleh milim bia lo-in Pasian bek bia-in, Amah bek mah pahtawi-in biak ding ahihlam kilangsak hamtang uh hi. Hih in hun nunungah a nungta mite adingin thuhilhna lianpi khat hi.” Ellen G. White, In Heavenly Places, 149.\nBiakpiakna tawh kisai thupiakte hangin sihna thuak ding cih thupiak in nidanglai hun adingin pilna tawh kidim tuhun tawh kituak nawn lo hi phial mahleh leitung khangto hun nunung ciangin leitungbup huam a tua bang sittelna hong tung kik ding hi, ci-in Lai Siangtho in genkhol khin hi. Lai Siangtho siksanin a beisa thute enkik lehang Pasian tungah a citak mite nawktan ding thute tu kaal sungin i kikum ding hi.\nDan. 3: 1-7 sim in. Milim bawl dingin bang thu in kumpipa tawsawn hi ding hiam?\nKumpipa in a mangmat leh milim a bawl kikaal kum 12 bang kihal ding hi. Tua hun sung kumpipa in a mangmat mangngilh lo hi. Babylon in namdangte khut sungah kisia ding hi ta hi. Kumpipa mangmat milim lutang in Babylon limcing ahih manin, mi khempeuh in kumpipa liatna thei-in Babylon liatna in bei ngei lo ding hi cih lametna tawh kumpipa in milim buppi kham tawh bawlsak hi. Hih bang kiliatsakna in Babel Tausang a lam mite lungsim pulaak hi. Tua bangin kiliatsakna Pasian langpan hi. Nebuchadnezzar zong tua bangin kiliansak hi. Nebuchadnezzar in Babylon a uk sungin na lianpi sem hi. Ama liatna bei thei dingin ngaihsun lo hi. Amah le amah kiliansak mahmah hi. Gam mite in kumpipa liatna a zahtak nadingun kham milim khat bawl a, a gam mite in ama tungah citak leh citak lo sittelna dingin milim bia dingin sawl hi. Tua milim in kumpipa ahih keileh pasian, koi limcing kicianlo hi. Tua hunlai-in biakna leh kumpi vai helhzau uh hi.\nNebuchadnezzar in a maan Pasian a theihtel nadingin hun pha nih vei ngah hi. A masa-in kumpipa in Daniel leh a lawmte sittelin, amaute in Babylon mipilte sangin a zah sawmin pil zaw uh hi, cih mu hi. Babylon mipilte lak panin kumpipa mangmat leh a khiatna a gen thei kuamah om lo hi. A tawpna-ah Nebuchadnezzar in Daniel biak Pasian in vangliatna tawh kidim Pasian hi, cih mu hi. A beisa hun a thupiangte phawk lo-in Nebuchadnezzar in milim bia kik veve hi. Bang hang hi ding hiam? Kiphatsakna hang mah hi ding hi.\nMawhna tawh kidim mihing in hauhna liatna, theihna siamnate in a sawt lo-in beimang ding a,a mawkna ahihlam thei lo hi. Eite zong khat veivei ciangin Nebuchadnezzar mah bangin gualzawhna, lawhcinnate hangin kiliansakin tawntung nuntakna adingin kimanna nei lo ahihlam i mangngilh kha zel hi.\nKoi bangin Nebuchadnezzar siatna dumpi tawh kipelh thei ding i hiam?\nBIA DINGIN THUPIAKNA\nDan. 3: 8- 15; Mang. 13: 11- 18 sim in. Daniel hun a thupiangte hun nunungah bang hong piang kik ding hiam?\nDura zaangkuam a kham milimpi min in Akkadian pau tawh kigelh hi-in, “dalna nei mun” cih khiatna nei-in, biakbuk kimtengah a umna kikoih hi, cih pulaak hi. Tua bangin dalna kician om keileh meikuang in biakna tau lawh thei ding hi. Babylon tumgingte in biakpiakna-ah kihel hi. Tumging nam 7 kipulaak a, milim bia dingin thupiak in thulian mahmah leh a kisam bangmah om nawn lo, kician mahmah hi, cih kilang hi.\nTu-in zong Pasian tawh kigamlatna ding, Ama kammal panin lampial theih nading, leitung kumpite tungah cihtak ding hong zol thu tuamtuam, nuntak khuasakzia tampi in hong huzaap hi. Leitung hong huzaap lian lua hi. Ahi zongin Piangsak Pasian tungah cihtak ding, Amah i nunghei loh ding kisam mahmah hi.\nGenkholhna hong hilh mah bangin tuhun in leitung hun nunung hi. Leitung mi khempeuh in sapi bia dingin thupiak hong tung ding hi (Mang. 13). Mi khempeuh, a hau a zawng, a lian a neu, nasemte ukna neite in taltung ahih keileh taklam khutah tua sapi ciaptehna ngah ding uh hi (Mang. 13:16). Sapi ciaptehna a ngah ding mite, a lian a neu, a hau a zawng, nasemte leh ukna neite ci-in khen gukin kimu thei hi. Hih mi khen guk in sapi nambat 666 tawh kizopna nei hi. Kumpi Nebuchadnezar bawl cubit 60 (pi sawmkua) sangin cibit guk (pi kua) a gol tua milim in hun nunung hong khangkhia Babylon sep dingte limcing khol hi (Dan. 3: 1). Tua hi-in a hong kihilh khol thute limtak ngaihsut ding kisam a, leitung thupiangte in Pasian khut sungah om hi, cih phawk ding kisam hi.\nBiakna in na khat, mi khat mai-ah kunna ahih keileh hihte tungah kiciamna bek in tuate biakna hi lo hi. Bangci bangin i phawk khak loh, i ngaihsut khak loh kaalin Topa sim loh na dangdang bia i hiam?\nMEI TAWH SITTELNA\nHebrew khangno thumte adingin a kiliansak kumpipa milim biak ding thupiak in, Jerusalem biakbuk a biakpiaknate a langdo biakna hi. Hih Hebrew tangvalte in kumpipa nasemte’n ama tungah ciampel lo hi ta mahleh Pasian tungah cihtakna in mihing tungah cihtakna ciangtan hi. Amaute in kumpipa inn sungah omsuakin thuman gam makaite hi mah taleh kumpipa biakna-ah kihel lo uh hi.\nPai. 20: 3-6;Thkna. 6:4 sim in. Bang thu in saltang Hebrew tangval thumte huzaap hi ding hiam?\nKumpipa thupiak om bangin tumging a kitum ciangin mi khempeuh in milim mai-ah kunin bia ding uh hi. Shadrach, Meshach leh Abed-Nego bek in kumpipa thupiak nial ngam uh hi. Tha khatin hih thu Babylon mi kimkhat in kumpipa tungah zasak pah uh hi. Hebrew tangval thumte a langpan mite in kumpipa heh theihtheih dingin hih bangin thupuak uh hi.\n(1). Babylon makai dingin hih Hebrew mi thumte a koih kumpipa mah hi\n(2). Hih Jewte in kumpipa biak pasian bia lo uh hi\n(3). Kumpipa in a bawl kham milim bia lo uh hi (Dan. 3:12).\nKumpipa in heh mahmah taleh Hebrew thumte hun khat pia kik hi. Tumging kitum kik ding a, Hebrew thumte in milim bia ding uh hi. Milim a biak kei uhleh mei phualpi sungah khiatna thuak ding uh hi. Nebuchadnezar in heh mahmah na kampau tawh Hebrew mite tungah khat vei hih bangin gen kik hi: “ keima khut sung panin kua pasian in hong honkhia zo ding hiam,” (Dan. 3:15), ci-in milim bia dingin sawl hi.\nKha Siangtho tawh kidim Hebrew khangnote’n kumpipa dawngkik uh a, “Tua bang ahihleh, kumpipa aw, kote biak Pasian in mei phualpi sung pan leh kumpipa khut sung panin hong honkhia zo ding hi. Ahi zongin a hong honkhia kei phial zongin kote in nangma pasian ka bia kei ding uh hi. Na bawl kham milim mai-ah zong ka kun kei ding uh hi” (Dan. 3: 17, 18), ci-in hangtakin nial uh hi.\nPasian in sih nading pan hong honkhia zo ding hi, ci-in amaute’n Pasian muanna nei uh hi taleh Pasian in mei phualpi sung panin pello honkhia takpi ding hi, cih theih hi lo hi. Koi panin tua bang upna ngah ding i hi hiam?\nA LI-NA MIPA\nDan. 3: 19- 27 sim in. Bang piang hiam? Mei phualpi sungah tua midang in kua hi ding hiam?\nTopa tung a thuman Hebrew tangvalte mei phualpi sungah lawn khin uh a, Nebuchadnezar in mei phualpi sungah a muh mi khat hangin a lungmang hi. Ama theihna tawh kizui-in kumpipa in tua a mi muh pen “Pasian Tapa” hi, ci-in pulaak hi (Dan. 3: 25). Tua banziah a pulaak ding dang thei lo hi. Mei phualpi sungah a li-na MI kua hi, cih i thei hi. Sodom leh Gomorrah kisiatma-in Amah in Abraham tungah kilaak khin hi. Amah in Jabbok luigei-ah Jacob tawh a kilai PA hi. Moses tungah sawlbaang kuang bangin a kilaak PA hi. Amah in mihingin a hong pianma Jesuh Khrih mah hi. Amah in a mite gimthuakna a hong thuakpih Pasian hi.\nEllen G. White in “Topa in A mite mangngilh lo hi. Ama teci dingin a mite in mei phual sung khiatna thuak uh a, Honpa mah in mihing mel pua-in hong kilangh hi. Mei phual sungah A mite tawh lampai khawm uh hi. Topa’ mai-ah meisa, khuavot, mei phualpi in hatna nei nawn lo hi.” Prophets and Kings, 508, 509.\nPasian in Isaiah sungah a pulaak mah bangin “Tuite na kantan ciangin nang kong ompih ding a, gunte na kantan caingin tui in hong tuum lo ding hi” (Isa. 43: 2). Hih bangin thupiangte zaknop hi. Ahi zongin telzawh loh thu tampi om hi. Mi kim khat in amaute upna hangin bawlsiatna, thahna thuak uh hi. Kumpi gilote thahna thuak Isaiah, Zechariah hi. Kamsang, sawltakte a kipan tuhun dongin Khristian citakte in bawlsiat thuak uh hi. Ahi zongin Babylon gam a Hebrew tangnote bangin a lamdangin kihonkhia lo uh hi.\nLam khat panin Pasian mi citakte in lamdang takin bang panin hotkhiatna ngah ding uh hiam? (1Kor. 15: 12 – 26).\nUPNA A KIPSAK THUSIM\nShadrach, Meshach leh Abed-Nego in bawlsiatna a thuak uh ngaihsun lehang tua bangin upna kip a neihtheihna uh thusim in bang hi ding hiam? Bang in milim biak ding sangin mei phualpi sungah kihaltum ding telsak hi ding hiam? Kumpipa’ thupiak zui dingin paulap pulaak ding uh hileh bang paulap nei thei ding uh hiam? Ahizongin nuntak bei lawh ding thei kholpi mah, a dang mi siangthote mah bangin, amaute in upna khahsuah lo uh hi.\nHeb. 11 sim in. Upna in bang hi, ci-in pulaak hiam?\nTua bang upna i neih nadingin upna in bang hi, cih i tel masak ding kisam hi. Mi kimkhat in thupha tampi ngahte upna nei hi, ci uh hi. Pasian tung pan a nget bang bang a ngahte in upna nei mi hi, ci uh hi. Gentehna-in vanzuakna mun khatah vanlei dingin pai khia uh a, mawtaw koih nading mun awng khat Topa in vaihawmsak dingin thungen hi. Tua mun a va tun uhteh mawtaw koih nading mun awng na om takpi a, Pasian in i thunget hong dawng hi, ci-in upna nei kici uh hi. Ahi zongin tua bangin mun awng na om nawn keileh Pasian in thungetna a pia-sak zo ding upna nei zo taktak lo hi, ci uh hi. Hih bang upna in lauhuai hi. Bang hang hiam cihleh tua bang upna in mihing deih bangin Pasian a gamta dingin ngaihsutna hi gige hi. Tua bang upna in Pasian in na khempeuh a uk Pasian, na khempeuh a thei Pasian ahihlam ngaihsun lo hi.\nDaniel leh a lawmte in upna man hong lak uh hi. Upna man in Pasian tawh kizopna kip nei hi. Tua bangin upna man a nei mi in Pasian sungah muanna nei hi. Upna man in Pasian deihna in mihing deihna zui dingin ngaihsun lo hi. Upna man in mihing deihnate Pasian deihna tungah ki-ap zaw hi. Hebrew khangno thumte in amau tuah khak ding bang mah thei khol lo uh hi; amaute adingin Pasian in bang lampi bawlkholhsak hi, cih thei lo uh hi. Bang bang tuak ding hi taleh thuman thutak zui dingin khentat zaw uh hi. Hih in upna picing hi. I tuahkhak thute tel zo lo-in bang hangin piang hi ding hi, cih i theihloh hangin, Topa muangin Amah in eite adingin a hoih penpen hong sem hi, ci-in i Ama tungah thu i nget ciangin upna man pulaak ihi hi.\n“Thuneute” in upna hong khangsak thei a, hamsatnate nawktan zo dingin hong kigingkholsak thei hi taleh, nisim upna khuah nading lampi in bang lampi hi ding hiam? Bangci bang lampi leh bang hangin “thuneu” tungah citak ding sittelna in sittelna thupi pen hi ding hiam?\nNgaihsutbeh Ding: Dura zangkuam a Hebrew tangvalte tuahkhak thute panin thuman pha tampi i ngah thei hi. Tuni dongin Pasian nasemte in siatna bawl lo hi taleh, bawlsiatna, gimna thuak uh hi. Satan in biakna makaite khutzatin nei-in hazatna, a khengval upna hangin Pasian mite bawlsia uh hi. Sabbath thukham hangin mite in a hehna uh lian semsem ding a, a tawpna-ah sihna thuak ding thupiak in leitung hong zel ding hi.\n“Bawlsiatna hong om ciangin Pasian mite in a hoi lo upna tawh kiptak mainawt ding uh kisam hi. Pasian mite in Pasian bek mah biak ding hi, ci-in a pulaak uh ciangin, nuntakna bei dongin biakna man lo nial uh hi. Tawntung Pasian a ngaihsut uh ciangin siatna tawh kipawl kumpipa thupiak, mihing thuneihna in bangmah mannei lo hi. Thuman zui mi in thongkhiatna, gam mi hihna pan hawlkhiatna leh sihna thuak dong thuak uh hi.” Ellen G. White, Prophets and Kings, 512, 513.\n1. 1Pet. 1: 3-9 sim in. Bang hangin bawlsiatna panin Pasian in mi kimkhat honkhia-in, mi kimkhat honkhia lo hi ding hiam? Ahih keileh hih bang thudotna in thuman hong tunpih lo hiam? Tua bangin bawlsiatna pan kihonkhia kei taleh, lungkiat hunteh, bang hangin Pasian hoihna muan ding kisam hiam?\n2. Mei phualpi sung panin Hebrew khangno kihonkhia lo hileh bang thu nuntakpih ding om veve hiam?\n3. Hun nunung a thupiang dingte i telna tawh kizui-in bang tungtawnin i biakpiakna kimu thei ding hiam? Hih in bangci bangin Sabbath thupitna hong hilh hiam?\n4. Lk. 16:10 sim in. Koi bangin Khrih kammal in upna tawh nuntakzia hong hilh hiam?\n5. Dan. 3:15 sim kik in. Nebuchadnezar in “Kua in Pasian khut sung panin note hong honkhia zo ding hiam,” ci-in a dot koi bangin na dawng ding hiam?


url: =Zomite Kipumkhat Hun Ta! | Tongsan\nTanglai US dangka tungah “United we stand, divided we fall” (Kipumkhat le’ng kikip, kikhen la’ng kitamkham) cih kigelh hi. Paunak ah “Unity is strength” ( Kipumkhatna in\nthahatna) cih khat om hi. Kipumkhatna in gualzawhna hong pia hi. Kipumkhatna (Unity) le kibatna (Uniformity) pen kibang lo hi. Kibatna (Uniformity) I cih ciangin puansilh kibang,pawlpi zong kibang, ahi zongin kipumkhat lo hi. Kipumkhatna (Unity) i cih ciangin pawlpi kibanglo, puansilh zong kibang lo, ahi zongin lawng khatin pai hi. I gennop in kibatna (Uniformity) hi lo-in, kipum khatna (Unity) ahi hi. Lai Siangtho in, “Mi khat bek hi leh zawhnop kisa a, nih pha leh kizo zolo hi. Zang thum-a kiheek khauhual bawhsat hak hi.” ci hi. (Thuhsia. 4:15).\nKipumkhatna lamah Jews mite etteh huaipen uh hi. Jews mite pen khuaikaai tawh kibang uh a, khat a kisukkhak nak leh a vekpi-un bawh huan pah lianlian uh hi. Israel gam-a omte leh gamdang-a omte in kizopna nei-in, kithuza den uh hi. Tua hangin midangte in zahtak in, kihta uh hi. Ei kim nai-ah Mizote kithutuakin, kipumkhat uh ahih manin India kumpite in na kihta zo phial hi. Tu laitak Hakha leh Thantlang lam Zomite kithutuakin, kipumkhat uh ahih manin ni dangin ei’ nung pekah a om pen tu-in hong makhelh ta uh a, ei’ mai pekah hong om ta mawk uh hi. Ei kitot kikalin amau munhoih teng na luah khin uh a, Zogam budget teng na uun khin uh hi. Tedim lam Zomite a pillo hi khang, amau sangin pilzaw lua hi hang. I kithutuah ding, i kipumkhat ding bekin kisam hi. 2020 kum kiteelpi ah i kipumkhat theih nai kei lai le amau khut nuai mahah kum sawtpi ki om lai ding cih muhsa ahi hi.\nTedim lam Zomite pen tam hetlo napi hang in i kipumkhat thei het kei hi. Facebook khawng pan khat le khat i kiko hi. I kipumkhat theihlohna pen ei’ angsung bek i theihna hang hipen hi. I kipumkhat teh kigualzo a, ei’ angsung ding bek i theih teh kiguallel hi. 1970 kum Kawlgam bup State & Division zui-in bawlung kidemna ah Zogam pan a suite siam thei mahmah uh hi. Semi Final ah Yangon tawh kituak kha a, Yangonte zong patau pian veve uh hi. Ahi zongin bawlung suite sungah amau’ angsung ding bek a ngaihsunte in golhguk hong ne uh ahih manin 0:6 tak tawh kilel hiau a, kimaizum mahmah hi. 1977 kum Kawlgam bup State & Division zui-in bawlung kidemna ah gambup Shieldpi Zogam ah ciahpih ding ci-in kihanciam a, galkap sung leh civil sung pan Zomi bawlung siamteng kikai khawm hi. Hong gualzo toto uh a, Semi Final ah Mandalay tawh hong kituak kha uh hi. Mi tampite in Mandalayte sangin Zogamte muangzaw uh hi. Ahi zongin kimawlte sung pan amau’ angsung ding bek a ngaihsunte in golhguk hong ne uh ahih manin kilel leuleu hi.\nAbeisa hun khat lai-in Zomi bup kipumkhat theih nading deihna tawh Siamsinte in pautaang (Common Language) khat neih ding leh Zomi peuhpeuh in i min mai-ah Salai le Mai gelh ding, cih hong kivaihawm hi. Hih pen a thukim ki-om a, a thukim lo zong ki-om hi. Hih in Zomi bup hong kipumkhat sak cih thadah, hong khenkham zawsop hi. Tedim lamZomite in a beisa hunkhat lai-in beh laibu bawl kikin thei mahmah hi. Pastor pawlkhat bang beh tangthu kanin kimanlah mahmah hi. Beh laibu bawlna in Zomite hong kipumkhat sak cih thadah hong khenkham zawsop hi. Beh khat leh beh khat kisia-in,zumkong mangkong a kitun’ khawng zong ki-om mawk hi.\nDr. Cing Pum Neam in a dam lai-in Tahan ah thusin a piakna khatah,“Zomite kipumkhat lua hi hang. A kipumkhat theilo pen i makai teng hi. Makai teng hong kipumkhat photphot peuh le-uh, mipite pen kipumkhat ding a baihsa-in ki-om hi,” ci-in gen hi. MP a ki-ut ngeingaina pen khua leh tui a puah nuam takpi honkhat ki-om kha ding hi. Tua mah bangin kum 5 sungin kumpi budget tampi zeekin hau ding, golhguk tampi ne ding, inn leh lo, motor cihte nei man ding, cih ngimna a nei khawng zong ki-om thei kha ding hi. I kam tawh “Gam leh lei khan’toh nading” khawng i cih kankan khem hang, a taktak pen eima’ angsung ding khawng nahi khinkhian kha thei ding hi.\nZomite in tona khatpeuh i tuah khak hun teh i kipumkhat thei hi. 1979 kum lai-in kumpite in Tedim gam Hiangzing ah bengh (Opium) ciin’ ding hong vaihawm uh hi. A mun zong en khin uh a, hahhah ta uh hi. Hong kiciing takpi mawk leh khangno tampite in kisiat lawh kha ding, ci-in Zomi bup kilung himawh ciat hi. Hih thupiang in Zomi bup hong kipumkhat sak hi. Kumpite tungah, “Hih pen Zomi buppi cii mang (genocide) hen nong cihna uh hi,” ci-in lungkim lohna thu a kigen ciangin tua geelna hong kikhawlkik hi. Apr. 4, 1994 ni-in gamuk thuneite in Tedim khuataw Peniel thungetna mual tung-a singlamtehpi hong phuksak uh hi. Hih singlamteh pen AG te’ aa hi, kici tuanlo a, Tapidaw buppi in na kisa kim ciat hi. Hih thupiang in Zomi Tapidawte hong kipumkhat sak hi. COVID-19 in Tedim Zomite hong phong hi. Tedim zatopi ah COVID-19 natna ngah mi 5 te kikeem hi. Falam District zatopi (or) Kawlpi zatopi khat zawzaw ah puak ding a kigen ciangin hong kisanglo hi.\nState Counsellor Daw Aung San Suu Kyi tawh Video Conferencing bawlna ah cinate a keem siavuan siamate tawh kiho khalo uh hi. Hih pen Tedim lam Zomite’ adingin tona lianpi khat ahi hi. Hih thupiang hangin Tedim lam Zomite sungah ki-itna leh kipumkhatna khat hong om hi. Mikim’ hanciamna tawh Tedim khuapi ah ICU kineihlawh hi. Hih thute phawkin mailam ah Hih teng pen keima’ muhzia teng kong gelh hi a, a zenzenin a kikhial kha a om leh kei mah laigelh pa a khial ka hi ding hi.\n(By: Sia Gin Sian Pau (GSPau), Yangon)


url: =ZOMI NATIONAL CONFERENCE kah ding in PU CIN SIAN THANG(ZNC) -U.S.A ah hawh!2012 JULY 4TH - TUNGZANG NEWS\nZOMI NATIONAL CONFERENCE kah ding in PU CIN SIAN THANG(ZNC) -U.S.A ah hawh!2012 JULY 4TH\nKAWLGAM (MYANMAR )MEDIA te in ZOMI NATIONAL CONFERENCE kah ding in ,U.S.A ah pai hi ! ci in suak sak uh hi!\nPU CIN SIAN THANG ,U.S.A ah,ah hawh na pen ZOMI te aa ding bek hi lo in,kawlgam (MYANMAR ) aa om DEMOCRACY deih mite khem peuh leh DEMOCRACY PARTY GROUPS te aa ding leh KAWLGAM (MYANMAR) mi khem peuh aa ding in ,mai lam ah kawlgam(MYANMAR) ki khel zawh tak tak nan, vai thu pi mah mah khat hi!cih thu ki za hi.\nUS gam sung a om laizom Zomi u leh nau, nu leh pate aw,\nKawl gam pan in US gam ahong zin Pu Chin Sian Thang pen Zomi khempeuh in ih it mahmah a, ih minam buppi Makaipi in ih sang hi. Tua ban-ah, Kawl gambup ahzong gam makaipi khatin a kiciamteh hi a, abei sa kum (20) val sung teng haksatna, bawlsiatna namkim thuak in mipi deihna leh mipi hamphatna ding, Zogam leh Zomi-te a’ding in gam leh minam maban apang khat gige khat ahi hi. Ama ang sung leh ama innkuanpihte hamphatna ding masaklo a, gam leh minam akhualna tawh a nuntakna hun a tamzaw apiakhia, minam makaipi khat ahi hi.\nZomi-te in Pu Chin Sian Thang bang-a minam makaipi khat ih neihpen ih angtanpih, ih kipaakpih, ih kicialpih ahih ban-ah, ih minam buppi in ahong lamto, ahong tawisang makaipi khat ahi hi.\nTutung US gam ahong zin sungin, amah ih itna, amah ih zahtakna, ama nasepnate tha ih piakna, ama maban ih panpihna, ama thuakna ih hehnemna, ama haksatna ih panpihna, ama gimna tawlnate ih dawnna, amah ih muakna in, US gam sung a om Zomi-te in ih hih theih zahin thu ngetsak in a sumtang mahmah tawh pangkhawm ni ci-in hong zawn ingh.\nPu Chin Sian Thang thapiakna sum apuak nuamte in anuai a Tanute tung ah puakciat ni ci-in hong taangko nuam ingh.\nDr. Do Khan Khup\nPa Suan Mang\nPa Tual Khan Suan\nPa Thang Do Hang\nPu Kam Sian Mung\nLungdam mahmah hang-ei.\nPangkhawm ni ei.


url: =Khuahun sialua ahih manin Kuala Lumpur atuding vanleng pawlkhat Penang ah kitusak :: ZOMI DAILY\nposted on 2 February 2018 at 8:57 am Lomkholna: Malaysia, News, Sawltak, World\nMalaysia, Kuala Lumpur International Airport (KLIA) ah atuding vanleng pawlkhat khuahun siatluatna (bad weather) hangin North Peninsular Malaysia aom vanlengtual te ah kitusak cih theStar pan kiza hi.\nHihvai tawh kisai in Malaysia Airports vaihawm thunei te’n Thursday (February 1) ni in agenkhiatna ah vanleng Flight 5 tepen Kuala Lumpur International Airport (KLIA) atuding hi a, ahi zongin khuahun siatna hangin Penang International Airport ah ki tusak cihi.\nTuaban ah Thailand, Bangkok panin Kuala Lumpur International Airport (KLIA) zuanin alengkhia Malaysia Airlines MH789 vanlengzong Langkawi International Airport ah atuding in ki laihsak “Re-routed” sak hi.\nKuala Lumpur International Airport (KLIA) ah atuding himahleh Penang International Airport ah aki laihsak vanleng tepen:\nMalaysia Airlines MH1397 from Kota Baru to Kuala Lumpur\nMalaysia Airlines MH001 from London to Kuala Lumpur\nMalindo Air OD551 from Yangon to Kuala Lumpur\nCathay Dragon KA725 from Hong Kong to Kuala Lumpur\nHimalaya Airlines H9890 from Kathmandu to Kuala Lumpur\nHih vanleng te lakah Myanmar, Yangon panin alengkhia Malindo Air khatzong kihel hi. Kuala Lumpur khuapi atudingin alengkhia pen Penang khua pekah aki tungseisai photdingdan hihtuak hi. Sawltak #zomidaily\nPrevious: Vantungte leh Leitung (the Shamayim and the Aretz)\nNext: USA, Los Angeles sanginn ah kum 12 aphapan numei khatin thaupua in sangnaupang mi 4 kapliam\nMalaysia gamsung aom Reguee sungpan “Poetry Competition” alunglut aomleh


url: =Singapore MRT meileng lutna ah Christmas Greetings laimal kigelhkhial :: ZOMI DAILY\nposted on 26 December 2017 at 6:13 pm Lomkholna: News, Sawltak, Singapore, World\nSingapore gamsung khuasung kikawmna MRT meileng Station khatahzong lungdambawl muakna lai kisuaksak himahleh laimalgawm “Spelling” kikhial ahih manin, Social Media tungah kithehzak hi. Downtown Line atai MRT Station khat ii alutna ah Christmas Greetings akisuang ahihi.\nHih Christmas Greetings vai aki suaksak masa pen abeisa Reddit website tungah hi a, Photo sungah “Marry Christmas” ci’n kigelhkhial takpi hi. (aman taktak pen “Merry Christmas” ci’n gelhding ahihi) MRT Station pen koi cih kigenkhia lianlo a, ahi zongin meileng Station sung alutna Entrance khat ii Display tungah akisuaksak ahihi.\nSingapore Netiznes te’n hih Christmas Greetings amuhkhak uhciangin Social Media tuamtuam ah suaksak uh a, laimal kikhial pen ciamnuihbawl ngeingai uhhi.\nHihvai tawh kisai in SBS Transit vice-president of corporate communications Tammy Tan tungah dotna kinei a, amauzong hih Spelling Error hangin kakhial mahmah uhhi, aki theihphet in ki puahpha, kilaihkik pahhi ci’n genkhia hi. Hih hangin meileng azang khualzinmi Commuter te khatpeuh in nopmawh asaklohding ka lamen uhhi. Hih tungtawn in kongthuum uh a, mikhempeuh “Merry Christmas” ci’n kong hopih uhhi ci’n dawngkik hi.\nMore: Indonesia ah Christmas hunsung buaina abawlsawm migilo honkhat kimankhia\nMalaysia gamsung aom Airport khat ahzong “Mary Christmas” leh “Happy New Years” ci’n Christmas Greetings pen ki gelhkhial ahih manin, Social Media ah ki thehzakpah zihziah hi. Malaysia Airports thunei te’zong atheihphet in mipi tungah thuumna Statement khat khahkhiapah uhhi.\nAdiakdiak in Singapore gampen Manglai alimzat mahmah, National Official Language sungahzong English akihel hi a, ahi zongin Christmas Greetings pen kigelhkhial citciat sese hi. Sawltak #zomidaily\nPrevious: Yeshua (kammal thupi penpen ‘Yashua’ hi)\nNext: Zukham damiah mi 4 te’n nasemlai puteekkhat sumngen in thatlum uh


url: =Upna leh Kammal (4) ~ Rev. Fr. Damian Dal :: ZOMI DAILY\nposted on 16 December 2014 at 3:00 pm Lomkholna: Article, Biakna, DamianDal\nUpna leh Kammal (4)\nKammal in kizopna ahihi. Kammal in apiang, a om, ahi khatpeuhpeuh teltheihna hongpia a- akizang, mihing le Pasian, mihing le mihing, mihingte le nate kikal ah palai a kizang tawntung, a omloh a phamawh kizopna bulpi khat ahihi.Kammal in THU ahihi. Thu pen kammal zangin kigen hi. Khanglui te in: Thu in la hi in, La in zong thu hi, ci in, paunak nanei uhhi. Tua hi in, Thu in nate hongthei sakin, tau thupen kammal tawh kigelhkhia, ka paukhia hi.\nHihthu hangin, Pasian thu le Pasian kammal theihna in, pilna sangpen leh theihna sangpen ahihi. Banghanghiam cih leh Pasian in nakhempeuh abawlpa leh apiangsakpa hi in, amah in akipat cil akipan a om THU ahihi. Pasian’ thu teltak le siangtak a theihna in, akipiangsak nate tungah asia le apha khentel theihna pilna leh cimna hongpia hi. Christu Jesu in nakhempeuhte pianma in piangin, akipiangsak nakhempeuhte zong amahhangin kipiangsak ahih manin (Cf. Col 1:17), amah in akimu thei, akizathei asangpen anungta Pasian’ thu, Pasian Kammal (the Word made flesh) ahihi. Hihthu hangin, tua anungta tawntung Pasian’ thu, Pasian Kammal mahmah ahi, Christu tungah upna tawh kilam na, amasungah zungkhak na in (Col 2:6-7), eite nuntakna mahmah pen anungta Pasian kammal, anungta Pasian’ thu asuah mite ihihi.\nBanghanghiam cih leh, Pasian kammal (Dei verbum) in eite ngaihsutzia, muhzia, zakzia, telzia, phawkzia leh pauzia kammal te hongkikhel sak in, thu akici khempeuh tungah ama Thu tawh, kammal akikhempeuh tungah ama Kammal tawh gualzawhna honglasak hi. Thu tawh nakhempeuh kipiangsak ahih manin (Jn 1:1-3), nakhempeuh te thu atheinuam mite in, nakhempeuh te piansakna Thuman pha kanin, zonga, theihding leh telding ahihi. Ih nuntakna te ihlamna ding, amuanhuai leh abelhhuai thu in, nakhempeuh te apiangsak THU ahih ding kisam hi. Mihing te utthu, deihthu leh vangliatna leh, kicinna aneilo thu tuamtuam te tungah ihnuntakna te lamin, zungkha in, bulmat ding pen sehnel tunga inn lampa ihsuak nathu hongthei sak hi (Mt 7:26).\nMihing te nuntakna apicin nading leh thupha tawh akhangcing nuntakna aneihna ding in, lemetna, geelna, sepding bawldingte khempeuh ah, nungzuipi Peter bangmah in, “Topa aw, na hongsawl bangin, kangen kakhia ding hi – At your word, I will let down the nets” (Lk 5:5) cih upna kammal tawh nakhempeuh ihkipat ding ahihi. Tua hi leh “suang tungah inn alam mipilpa tawh ih kibang dinghi” (Mt 7: 24). Tua takciangin, Topa tungah, “Nang pen keima bukna mun leh kei hong hupa nahihi. Na thuciamna kamuang hi (Late 119: 114) aci mite ihsuak taktak dinghi. (Cf. Verbum Domini, 10).\nTua bang lungsim leh gamtat na in, anungta tawntung Pasian’ thu tungah upna tawh kingakna (obedience of faith) hi in, Pasian hongsapna aw za-in, ama thu ihzuihna ahihi (Rom 16:26; cf. Rom 1: 5, 2Cor 10: 5-6). Tua bang upna bek in, upna kammal hongpaukhia sak thei in, upna thugui hongsut sakthei hi. Atomin gen leng, tua bang upna bek in\nPasian hongsapna ihdawnkikna ahihi (Verbum Domini, 14). Paul in Rome mite tungah alaikhakna ah: Upna in zakna pan hongpiangkhia ahihi, tua ihzak dingthu in Christu thu leh kammal ahihi – faith comes from what is heard, and what is heard comes from the word of Christ (Rom 10:17), ci in nahilh hi.\nMihing te kammal (human language) in Pasian kammal maimialsak in, mihing le Pasian kikal leh, mihing le Pasian piansak nate kikal ah, meiipi bangin kaai in, ihmuh na tomsak in, ihtheihna zingsak thei hi. Mihing kammal in Pasian kammal hi lo in, Pasian in mihing kammal zangin nasem hizaw hi. Hih thu hangin, mihing te in, Pasian kammal pen mihing kamsungah koih in, mihing deihbang semsak nuam uha, mihing sila suaksak nuam uhhi. Mihing kammal in, Pasian’ nasem in, Pasian kammal leh Pasian thuhoih thupha te genkhiat hawmkhiat nading hina pi in, Pasian kammal pen, mihing te deihna, mihing te geelna te asem abawlding bek in ihdeih hi. Pasian pen eideihna bang semsak nuam in, eite in Pasian deihna ihsepding ihmangngilh thei hi. Ihgen, ihsak, ihsepna khempeuh ah Topa kampan hongpai khia thu in, eite nuntakna hita hen.\nChristu Topa in honggen inah: “Mite in, an le tui bektawh nungta hilo in, Pasian kampan ahongpai khia Thu tawh nungta zaw hi” (Mt 4: 4), ci in siangtakin hong hilhhi.\nPrevious: Dahna le Phawkna (Mawtaw in hong phutkhaksak)\nNext: Lungdambawl Thu laigil – 10 ~ Khaibawi


url: =Primitive Society ~ Hau Za Cin :: ZOMI DAILY\nPrimitive Society ~ Hau Za Cin\nposted on 18 January 2016 at 10:25 am Lomkholna: Article, Hauzacin\n‘Nam niam mite’ cih ziau ding tawh kibang hi. Ahi zongin a mikang kam in koih leng kitelzaw leh a theilo ki om nawnlo ahih manin mikang kamin kong koih zaw hi. A khangto nailo minamte pen ‘primitive society,’ ahih kei leh ‘noble savage’ kici a, tua pen laigelh pawlkhat zat dan himah leh Human Rights pawlkhat ahi Survival International te in tua kammal te zat nawnloh dingin hanciam uh a, a zang nawnlo zong omta hi. Namniam kicih ding pen Human Rights saite in a deihloh uh khat ahi hi. Namniam hilo in a ‘khangto laitak minam’ (developing society) cih zat ding a deihzaw uh hi.\nGuaktanga vak laite cihna hipah lo napi nektawm ding ganhing delh a nitum den te, singteh lohing, singgah khat peuh tawh gilvak sak, ngeina kician leh nekzondan kician a nei nailo te genna ahi hi. Gamsungah sa bengin muh masak thah masak, thah masak nek masak, a bei ciang gamvak kik, sa dang man kik, ne, gai, gamvak kik; tua bang nuntakzia pen a khangto laitakte nuntakzia ahi. A minam bup ahih kei leh a tamzaw lungsim leh ngaihsutna, tatzia, sepzia ahih leh tua bang minam sungah kikoih lai hi.\nGamsa mat ding a neih loh uh ciang gamsung singgah khat peuh lo, ne, gilvahsak; singgah a kicin kei leh singteh leh gua ngek cih khawng zong – a gilvahna ding khatpeuh a ne uh hita hi. Tenna, giahna mun leh inn, khua cih bang a neih uh hang a nekzon zia uh pen muh masak nek masak hi a, khol, kem cih omlo hi. Ganhing nuntak dan tawh kigamla nailo cihna hi. Hunter-gatherer kici hi. Lokho le uh zong kumsim lokhawhna mun kisuan hi, shifting cultivation. Munkip, lokip nei nailo uh hi.\nTulai khantohna mu ban nailote zong minam khangto nailo ‘nam niamte’ kici thei hi. Nekzonna kicing a guikhau vawh nailo, a muh tawm tawh nungta laite hi. Lokho, kumtawp ciang anla, ne, gai, a kumkik ciang lokho leuleu, cih bang zong a khangto nuntakzia hinailo hi. Technology niamlai te zong ‘nam niamte’ kici thei hi. Technology cih pen ‘vanzat’ cihna hi lel a, vanzat gina nailo cihna hi.\nSazuk ki leh singzum, suangzum peuh tawh lokho, leito, inn lam cih bang ahi laite bang ‘nam niamte’ lak ah kihel ding hi. Tua sanga sangzaw deuh bi leh sikkang khawng tawh inn lam laite khawng zong ‘nam niamte’ lakah kihel phial lai dingin ka um hi. Mite in vanzat, khawl (set, machine, automatic machine) cihte a zat lai vua mihing thatang tawh kuih ngakngak, puak keikai cihte a zanglaite pen technology niamlai cihna hi a, ‘nam niamte’ lakah kihel thei lai kha maithei hi.\nLamka ah lawmte khat in, “Singtang mite pen (Lamka khuasungah tenglote a cihna), meihol ippi dimin Lamka ah a lu uh tawh hong pua suk un, nitak lam ciang buhtang a puakkhop uh a lu mah uhtawh pua to kik in, tua buhtang teng a gaih uh ciang tua bang mah in hong pai kik zel uh hi,” ci siam se hi. Tua pen ‘minam khangto laitakte’ nuntakzia na hi leltak hi.\nNekzonna kip leh kho neilo cih ciang a zon tawm den uh kul cihna hi a, nisim, kha sim, kum sim zon kul cihna hi. Kumkhat kham ding khol, kum 10 nek ding khol, khangkhat nek ding khol cih omlo cihna hi. A khangto penpen minamte kua bang minamte hiam cih a kigen theihloh hang tulai leitung nuntakna ah midang tawh kizom, midang tawh kithei, midang nuntakzia thei, ngeina kiciantak nei, nekzonzia kician tak nei cihte ahi hi. Tua bang nuntakna ciangah a kilamto zo masasa minam pen minam khangto hi in, ‘nam niamte’ cih pan a suakta masa cihna hi.\n‘Nam niamte’ nuntakna ah kum tampi sung kikhelna tampi omlo hi. A pu nuntakzia pen a tupa in zong zanglai cih bangin khantohna tampi omlo hi. A khangto minam lakah bel pa leh ta hun ah zong kilamdanna om hamtang hi. Nek leh dawn ah, gamtatzia ah, duh leh deih ah, nekzondan leh biakna paipih dan ah. ‘Nam niamte’ in zong biakna a neilo hilo hi. Nei in amau biakna pen ciik taka zuih diamdiamna hi.\nMinam bup in a zuih khop hi zaw diak a, mimal deihna tawh biakna pengh-khia, peengkhia cih bang omlo hi. Zuih khat pelha gamtat hi thei peuhmah lo hi. Nam khangto ah bel mimal deihtelna kizang thei a, theihsiamna leh thuakzawhna kitamneihta cihna hi. Mihing khat leh khat zong tua cih ding, tua cih ding cih kisawl ngakngak thei nawnlo, by force or aana tawh kihihsak cih bang om thei nawnlo in mimal suahtakna kizangthei hi.\nKumsim, hun sim in minam khempeuh khantohna lampi tawn in pai damdam a, a khangto masa om in, a nungzui om a, a nunung pen zong om hi. Tua lampi tawn in a pailo mihing omlo hi. Nuntakna nei khempeuh a paikhawm ihi hi. Bangciang i tungta, koi lai ah i om, kua teng i makhelh, kua teng i delh lai cih hi bek hi. I tunna ciang i theih leh hoih a, i tunna ciang i theih kei leh zong makhelh nei hang cih thei leng hoih hi. A nunung pen i hih khak ding uthuailo a, a masa pen ihih ding uthuai penpen hi. A masa penpen ihih kei leh zong amau khetul suikha ciang beek in pai leng hoih ding hi. Tua bang lampi kitawn hi cih i theih ciang a masa pen ah pai utna hong lian mahmah ding hi.\nNang koi ah na om a, na minam koi ah a om a, na minam mainawt dingin na makaih hiam, a nunung dingin na kiziakai sak kha hiam. Amakai na hia a nungkai? Hau Za Cin\nPrevious: ZYA Lucky Draw Result tangkona\nNext: Zomi te’ puan silhzia


url: =Yangon Bus Linete ah iPay Card kizangh ta ding\nNEWS Asia Pacific News Yangon Bus Linete ah iPay Card kizangh ta ding\nFriday, 16 March 2012 09:25\nYangon khuapi sung a tai tangpi tangta tuanna Bus line te mai April,2012 sung akipan Mawtaw sap sumtang tawh pia nawn loin Katspi Nadi company te' makaihna tawh iPay Card System kizangh ta ding cih kiza hi. Tua bang a Card system zat adeihna bulpi pen mawtaw tuangte ading sumnen kikhiatna ah buaina om nawnlohna ding le Mataw neite lam pan zong supna om nawn lohna ding banah International Level tawh kalsuan ding deihna zong ahi hi.\nTua iPay Card tawh Bus tuang ding/ azangh dingte in Yangon khuapi sung a Bus khawlna (Station)te, gate neuneute le Super Market te ah kileithei ziahziah dingin Company Managing Director U Aung Kyaw in gen hi. Katspi Nadi Company in iPay Station te pen tulaitak Shwegondai, Hlawka,Tanyatkung le Sawbuagyi Tsp., Bus gate kim tengah lam khin ta hi. A kipat lam tawlkhat sung teng Yangon khuapi sung a Bus Line te ah zangh masa dinga, a sawt loin khual gamla a zin Bus te zongah kizang ding ci hi. Yangon khuapi sungah Yangon-Sule- Insein line tengah kizang masa ding ci hi.\nKatspi Company in iPay Card a zatsaknop Mawtaw line khempeuh pen a phazah ciangtan om loin, amawkna tawh thuahsak ding uh hi. Ipay Card tawh mawtaw tuangte in Card a leikhit akipan Ks.500 tawh sum pia thei dinga, a tampen Ks.100000 ciang zang thei ding ci hi. Tua iPay Card sungah sum cian pen Ks.100 nuai a hih le tua Card kizangh thei lo ding ci hi. Tua Card pen a kilei ni akipan khanih sungin Ks.300 bek tawh kizuak dinga, tua hun a khenkhit (val) le Card khat i aman pen Ks.500-1000 kikal om ding hi. Card zanghte in a ma khualzinna/ hawhna gamlatna tawh kizui-in, Mawtaw line pan akiciangtanna mawtaw sap pia ding hi.\nHih iPay Card system akithuahna Mawtaw line khempeuh ah ahun (0.1 Seconds) sungin sum kipiasak dinga, khualzin mite' lam panin zong amau Card number, sum cian zah tawh tuan theihna Mawtaw line kisitcian thei ding ci hi. Card khat pen midang kizangkhawm thei lo dinga, mikhat bekin zangh thei ding ci hi. Tua i zat Card pen a muanhuaina ding selsim number kithuah khawm ding ci hi. Kawlgam ading hih International System akizatna ah Mawtaw nungzuite nasep tawldam tuam dinga, Card zanghte' lam panin Mawtaw mi dim lua leh azatna ah lem taktak thei lo ding ci in, Insein Bus Line Driver khatin gen hi.\nTranslated : Tongsan Translator\nwritten by paykasa , May 14, 2016\nna sia ei, i gam khantohna om toto tak pi in, lungdam mahmah ing. Mipi zong tawldam tuam peuhmah ding ai ve maw, sumkepna zong lem zaw ma te, tenghkhat angip ah pua leng nakpuak mahmah ding ci leng, tua card sungah thunziau thei ding ci mawkleng. http://paykasatr.net\nwritten by thangthawn , March 16, 2012\nna sia ei, i gam khantohna om toto tak pi in, lungdam mahmah ing. Mipi zong tawldam tuam peuhmah ding ai ve maw, sumkepna zong lem zaw ma te, tenghkhat angip ah pua leng nakpuak mahmah ding ci leng, tua card sungah thunziau thei ding ci mawkleng.\nthu hoihzazel i hih manin lungdam mahmah hi. adangdangte zong nong zaksak zel ding ka lam en den a, na na vilvil hi.


url: =Lesson 4: Kipumkhat Nading Tawhtang - Zomi Adventist Innkuan\nLESSON 4 Oct. 20 – 26\nKipumkhat Nading Tawhtang\nTu Kaal Sung Sim Ding: Eph. 1: 3-14; 2: 11 – 22; 5: 15 – 6:9; Gal. 4:7; Matt. 20: 25 – 28.\nKAMNGAH: “ Pasian in a pilna le a thumuhnate zangin ama geelsa bangin hong sem a, Khrih zangin a sepnop thusimteng eite tungah hong kilangsak hi. Tua a geel thu pen, a hunhoih a tun ciangin Khrih khutnuai-ah, vantung le leitungah a om khempeuh gawm ding ahi hi” (Eph. 1: 9, 10).\nEphesus khua in Asia Minor huampi sungah vanzuak vanlei-na pualpi khat hi. Ephesus pawlpi sungah Jew, Gentile kigawmkhawm hi. A hau, a zawng, a pil, bangmah thei lo minam kim kigawmkhopna pawlpi ahih manin buai-na tawh kipelh lo uh hi. Ahi zongin Khrih pumpi pawlpi sungah Khrih mah tawh pumkhat hihna mitsuan uh hi. Tua ahih manin Paul in Ephesus pawlpi a laikhakna-ah Khrih nungzui mite kipumkhat ding limtakin hilh hi.\nPaul in kipumkhatna thunihin mu hi: Jew le Gentile mite in pumkhat suahna – Khrih pumpi, anihna-ah vantung vantung a om na khempeuh in Khrih sungah pumkhat hihna ci-in pulaak hi.\nKipumkhatna bulpi in Khrih hi. Paul in ‘Khrih sungah’ ‘ Khrih tawh’ cih kammal a laikhaknate-ah tam veipi kimu hi. Pasian in Khrih nunna, a sihna le sinna pan a thawhkikna tawh eite aa ding le na khempeuh a sepna pulaak hi. Pasian’ hotkhiat ngimna bulpi pen in Khrih tungtawnin na khempeuh pumkhat suahna ding ahi hi. Hun bei ciangin hih kipumkhatna hong tung ding hi.\nKhrih Sungah Nungta\nEph. 1: 3- 14 sim in. Khrih sungah a hong kipia khin bang pulaak hiam?\nJesuh nungzuite in Pasian min i phat ding kisam hi. Khrih sungah Pasian in Ama tanu tapa dingin hong teelkhin a, leitungah Amah kilangsak dingin hong sawl hi. Paul in Khrih tungtawnin Pasian tawh i kizopna gentehna tuamtuam tawh pulaak hi. Ta bangin a hong neihna in pumkhat hihna pulaak hi. Khrih sungah Amah tawh innkuan khat i hi hi; Pasian tawh innkuan khat i hi hi. Pasian tawh innkuan hihna in Israel mite tawh a thuciam tawh kizom hi. Israel mite in Pasian gamh luah dingte hi, ci-in kamciam om hi. Jesuh in Messiah hi, ci-in a um Gentile mi khat in Pasian gamh luah ding a, Pasian ta suahna ngah hi, ci-in Paul in pulaak hi (Rom. 8: 17; Gal. 4:7). Khrih tawh kizopna, Khrih sungah omna in Khristian kipumkhatna dingin a thu bulpi suak hi. Mi khempeuh in Khrih sungah pumkhat suak ding Pasian in lunggulh hi. Pasian innkuan sungah Khrih theihna in hamphattuam diakna hong pia lo hi. Pasian in eite khempeuh a kibangin hong it a, hong honkhia hi.\nMi tampi in sehkholhna tawh kisai telkhial uh hi (Eph. 1: 5, 11). Pasian in hotkhia ding kamciam ahih leh siatna thuak ding mi teltuam om hi, ci-in ngaihsun uh hi. Lai Siangtho in tua bangin hong hilh lo hi. Leitung pianma-in Pasian in mi khempeuh a hotkhiatna dingin geelsa-in koih hi. “ Pasian in leitung mite a it manin a tapa khat neihsun a piak dongin leitung mite a hong itna hong lak hi. Tua tapa a um mi khempeuh in kisia lo-in nuntak tawntungna ngah ding uh hi” (Jn. 3: 16; 1Tim. 2:6; 2Pet. 3:9). Hotkhiatna thu a um ding mite Pasian in thei khol hi. Pasian’ theihkholhna in mimal khentat theihna daltan lo hi. Mi khempeuh in hotkhiatna ngah theih nadingin Khrih hong si hi. I kidot ding thu in: Khrih hong sihna na um, na sang hiam? Pasian in ama hatna tawh kuamah thu-um dingin sawl lo hi.\n“Pasian’ thukham palsat mi in mangthang lo-in mawhna sung pan a suahtak nading lampi vantung panin kivaihawm khin hi. Eite tangin amah le amah hong kipia, eite tangdingin hong ding Khrih sungah upna nei mi in Pasian’ telna a ngah mi hi-in, Jesuh Khrih tungtawnin hotna ngah ding mi-in kisehsa ahi hi. Mi khempeuh in hotna a ngah ding Pasian in deih hi.Tua dingin lampi hong kihonsak khin hi. Ama tapa hong pia khin hi. Siatna sung a tung ding mite in Khrih Jesuh tungtawnin Pasian’ tapa tanu suah ding a nial mite hi ding uh hi.” Ellen G.White, The SDA Bible Commentary, vol. 6., 1114.\nMinam kideidanna, pau kikhenna, biakna cihte in mihingte hong kikhensak thei-te hi. Nasepna mun tampi-te ah biakna, minam pulaak kul hi. Tua dungzui-in hamphatna, hamsiatna om hamtang hi. Hih thute hangin buai-na, gal, kinengniamna, kilangneihna cihte hong piang hi.\nEph. 2: 11 – 22 sim in. Paul in Khristian kipawlkhopna ding lampi hoih pulaak hi. Koi bangin Khrih sungah kipumkhatna in mimal kilamdannate sukha hiam? Singlamteh tungah Khrih hong sihna in bang beisak hiam?\nPaul in Ephesus pawlpi a laikhakna-ah Khrih hehpihna a theihma a nunzia-te uh phawk dingin gen hi. Minam, ngei-na, biakna cihte in khatlekhat kikalah buai-na, kilangneihna piangsak hi. Ahi zongin Khrih sungah eite khempeuh in pumkhat i hi hi. Amah eite Honpa, Topa hi. Eite khempeuh in Pasian tanu tapa i hi hi. “A gamlapi-ah a om ngei hinapi-in tu-in Khrih Jesuh tawh na kipawlna hangun ama sihna in Pasian kiang hong tunpih hi” (Eph. 2: 13).\nJerusalem biakinn-ah Jew minamte om nading mun kituamkoih hi. Tua munah namdangte om ding kiphal lo hi. Jew mi hi lo, namdang khat tua munah a va pai leh sihna thuak ding hi. Paul in Jew mite bek om nading munah a vapai manin mawhsakna thuak hi. Kolbulh a thuak ciangin Ephesus khua-ah Trophimus biakbukah biakna thukhun palsat hi, ci-in mawhsakna thuak hi (Sawl. 21: 29). Ephesus pawlpi a laikhakna-ah minam khempeuh pumkhat hong suaksak Khrih in eite kilemna hi; Amah in minam kideidanna khempeuh beisak hi, ci-in pulaak hi (Eph.2:14).\nKhrih sungah thu-um mi khempeuh in Abraham suanlekhak hi-in lungtang vunat mite hi. Pasian in Abraham tungah vunat ding thuciam na pia a, tua thuciam tu-in Khrih sungah lungtang vunatna hong suak hi (Thna. 10:16). “Khrih hong vunatna hangin ci le sa mawhna pumpi paikhia-in khut tawh a ki-atlo vunatna tawh ama sungah vun ki-atte na hi uh hi” (Kol. 2:11).\nEph. 2: 11 – 22 sim in. Bangci bangin Paul’ pulaak thute i pawlpi sungah kimu thei hiam? Bang kikhel ding omlai hiam?\nKhrih Sungah Pumkkhat\nPaul in Ephesus pawlpi tungah nuntakpih ding thute pulaak hi. Jew le Gentile kilamdanna, ngei-na, minam kilamdanna cihte in phuahtawm hi lo-in a om takpi thu hi. Kilamdanna tuamtuam pan mahin Pasian in hong samkhia-a, tua sapna tawh a kilawm a kituakin a gamta dingin hong hilh hi (Eph. 4:1).\nEph. 4: 1-3 in Pasian’ sapna ngah mite in Khrih sungah koi bangin a nungta dingin hong hilh hiam?\nPasian kiang pan hong pai hehpihna, hoihna cihte in kilemna, kipumkhatna piangsak hi (Eph. 4: 3). Hihte khempeuh in itna pan mengkhia hi (1Kor. 13: 1-7). Itna in khatlekhat kizopna kho-sakin, Khristian thu-um mite sungah kipumkhatna le kilemna hong pia hi. Pawlpi kipumkhat in midangte muh theih dingin Pasian’hong itna pulaak hi. Gal, kikhenna, buai-na hong om ciangin thu-um mite khatlekhat ki-it ding kisam a, tua in Pasian aa ding i teci hong suak hi.\nEph. 4: 4 – 6 sim in. Bang thuguipi pulaak hiam?\nPaul in pawlpi kipumkhatna thupi takin a ngaihsutna thu pulaak hi. Ephesus pawlpi in kipumkhat dingin hanthawn hi (Eph. 4: 1-3). Tua khit ciangin thu-um mite kipumkhatsak nading thugui 7 pulaak hi (4: 4 – 6). Thu-um mite in kipumkhatna nei khin uh a (Eph. 4: 4-6), kipumkhatna sungah kalsuanin (4: 1-3), kipumkhatna susia thei-te pelh ding uh a, ama suan uh tangtun dingin a mainawt ding uh kisam hi (4: 13).\nPaul in thuman thutak’ vangliatna a kilatsak ding uh thu-um mite thapia hi. Kiniamkhiatna, dikna, thuakzawhna, itna cihte in Khrih kilangsak nunzia banah hotkhiatna hong piak thupha hi, ci hi. Upna khat, Kha Siangtho khat, upna khat, Topa khat sungah om ahih manun, Khrih’ pumpi ahi pawlpi sungah lametna kikhat, ngimna kikhat uh hi.\nPawl sungah kilangneihna a om ciangin leitung mite muhna-ah Khrih mindai-na piangsak hi. Tua bang ciangin Satan gualzo hi. Paul in ama hunlai-a pawlpi tung bekah a pulaak hi lo hi. Tuhuni zong pawlpi kipumkhat a, kilemna sungah a nungta dingin hong hilh hi.” Ellen G. White, 5T., 239.\nPasian in a hong sapna tawh kizui-in kalsuanin a nungta dingin bang khentatna hoih nei ding na hiam?\nPawlpi Makaite le Kipumkhatna\n“Khrih hong hawmsak letsong tawh kizui-in eite khat ciat tungah hehpihna thupha hong kipia zo hi”(Eph. 4:7). Mi khempeuh in a ngah dingin hotkhiatna a khawnkhongin hong kipia-in, nasep tuam vilvel a sem dingin Kha Siangtho in mi kim khat tungah siamna pia hi.\nEph. 4: 11 sim in. Pasian in makaihna-ah bang pia hiam? Piakkhong siamnate in bang ngimna nei hiam? Koi bangin tua siamnate khatlekhat in kizopna nei hiam? ________________________________________________________________\nKhristian kici mi khempeuh in hotkhiatna thu gen Pasian’ nasem, Pasian’sila hi. Matt. 28: 19, 20 sunga thupiak, mi khempeuh nungzui suaksakin, tuiphumin, thuhilh ding sawlna in Khristian khempeuh tungah Khrih hong piak hi. Pastor, thuhilhsiate bek in hotkhiatna nasem ding, thugen ding hi lo hi. Khrih a um mi khempeuh in Ama nasem dingin hong kisam hi. Kuamah peng thei lo hi. Pawlpi makaite tung bekah kinga lo hi. Pawlpi makai sia-te in pawlpi puahin, a khansuah dingin Kha Siangtho in siamna pia hi. Pawlpi makaite in pawlpi kipumkhat nading, kipumkhatna a kip nading nasem ding uh hi.\nMakaihna tawh kisai-in Kha Siangtho piak siamnate Pasian’ mite in a mangthang mite zonna-ah zat dingin a kipia ahi hi. “Eite khempeuh in upna le Pasian Tapa theihtelna ah pumkhat suakin picing a, Khrih kicinna zah i tun mateng” (Eph. 4: 13) nasemin pawlpi makaite in pawlpi mite nasep a huh ding, a makaih ding, a pantah ding kisam hi. Pawlpi makaite in Jesuh makaihna zia etteh a, pawlpi a makaih ding uh kisam hi. Jesuh in mite nasem dingin hong pai a, mite in ama nasem dingin hong pai hi lo hi (Matt. 20: 25- 28). Eite zong tua bang mah ding i hi hi.\nMihing in kuama tungah kinga lo-in amah le amahin a om ding ki-ut hi. Nitumna gamte-ah hih bang mi tampi om hi. Ahi zongin Paul in Khristian mite in tua bang hi lo ding hi, ci hi. Thu-um mite khatlekhat kizopna nei-in, kipawlkhawm a, nasem khawm ding mite hi. Eite khempeuh in Khrih’ pumpi i hi hi.\nKha Siangtho piak bang siamna na ngah hiam? Koi bangin pawlpi kipumkhatna dingin tua siamna na zang hiam?\nKhrih Sungah Mihingte Kizopna\nKhristian biakna in kizopna bulphuh biakna hi. Pasian tawh kizopna le thu-um midangte tawh kizopna hi. Midangte tawh kizopna man nei kei leh Pasian tawh kizopna in khiatna nei lo ding hi. Mite tawh kizopna om lo-in Khristian biakna om thei lo hi. Paul in Ephesus pawlpi tungah a pulaak thuguipite in tuhun i nunzia ding hong hilh hi.\nEph. 5: 15 – 21 sim in. Paul in bang hong hilh hiam? Kiniamkhiatna, sawlmanna le kipumkhatna bang kici zop hiam?\nPaul in khatlekhat tungah kiniamkhiatna in Kha Siangtho tawh kidim nunna in tomkhawm hi, ci-in pulaak hi (Eph. 5: 18). Kha Siangtho tawh kidim leh kidim lo kitheihna khat in kiniamkhiatna hi. Kha Siangtho tawh a kidim mi in Pasian deihna tawh kituak kiniamkhiatna nei-in midangte nopsak nading zong ngaihsuttheihna nei hi. Hih thute mihing pianpih panin kingah hi lo hi. Ahi zongin i sungah Kha Siangtho a hong om ciangin tua bangin i nungta ding hi. Tua bang nunzia in Kha Siangtho’ hong piakkhong hi. Kha Siangtho in Khrih tawh pumkhat hi. Hih thu siksan lehang khatlekhat tungah kiniamkhiatna in Khrih i zahtakna le Ama hong sihna a pulaak i hi hi.\nEph. 5: 22 – 6: 9 sim in. Khatlekhat tungah kiniamkhiatna in innsung hi taleh nasepna munte-ah hi taleh bangci bangin huzaap nei ding hiam?\nPawlpi kipumkhatna in innkuan sung kipumkhatna tungah a kingakna ciang khat om hi. Zi le pasal ki-itna, kipumkhatna in Khrih in pawlpi a itna limcing hi, ci-in Paul in hong hilh hi. Tua hi-in inn sungah Khrih nunzia kilang hi leh pawlpi sungah zong hong kilang ding hi. Hih bangin Khrih nunzia in, nu le pa in tate tawh kizopna, nasemte le nasemcial kikalah hong kilang ding hi. Tua leh inn sung hi taleh pawlpi sung hi taleh kipumkhatna le kilemna tawh kidim ding hi.\nTuni thusinna tungtawnin inn sung hi taleh pawl sung hi taleh na nunzia ding bang thuguipi na mu hiam?\nNgaihsutbeh Ding: Ellen G. White, “ The Spirit of Unity,” 179 – 188, in 9T.\n“Khrih in minam, dinmun, thuzuihna-ah kuamah deidan lo hi. Laithei-te le Pharisee mite in amau bek in thupha ngah mi-in kingaihsun uh hi. Ahi zongin Khrih in kuamah deidan lo-in na hong sem hi. Pasian in mi khempeuh tungah a kibangin nisa, guahtui a kipan itna le hehpihna hong pia hi, ci-in Khrih in kilangsak hi.\nKhrih sungah biakna, minam, suakta mi le a kihencip mi deidan lo-in Pasian mai-ah kikimin hong koih hi. Ama nasepna kuamah in uk lo hi. Khrih in lawmlegual, gal, khualmi, meltheih, kuamah khen lo hi. Nuntak tungtawnna tui a lunggulh mi tungah a lungkim hi.” Ellen G. White, 9T., 190, 191.\n1. A mite in thuman sungah a nungta dingin Pasian in ama geelna pulaak hi (Eph. 4). Tua thu a pulaak ding pawlpi in kipumkhatin, thu-um mite in amau nunna tungtawnin mite tungah thuman kilangsak ding hi.” Ellen G. White Comments, The SDA Bible Commentary, Vol. 6., 1117. Ephesian in pawlpi kipumkhatna bang pulaak hiam? Pawlpi kipumkhatna dingin bang sem ding na hiam?\n2. Kipumkhatna i gen ciangin sawlmanna le kiniamkhiatna kisam hi. Tua lo-in bangci bangin kipumkhatna om thei ding hiam? Kiphasakin, kei thu bek cih lungsim nei-in midangte thusim lohna in bangci bangin kipumkhatna om ding hiam? Koi bangin kiniamkhiatin, sawlmang ding i hiam?\n3. Na khempeuh, thu khempeuh tawh kikim khin ta kei lehang koi bangin kipumkhat veve thei ding i hiam?\nTomkaihna: Ephesus pawlpi a laikhakna-ah, Paul in Khrih sungah nungta i cih a khiatna hilhcian hi. Mite tawh khatlekhat i kizopna a kipan pawlpi sung kizopnate khempeuh Khrih vangliatna in a hong khel ding kisam hi. Kipumkhat nadingin nunzia kikhel kul hi.\nPrev post CIDAMLO TE SIH SAK NA\nNext post Pawlpi Sungah Kisinna


url: =Finland te’ naupang laihilhzia :: ZOMI DAILY\nposted on 28 July 2018 at 12:53 am Lomkholna: Education, News, Pautunthang\nKum 2000 pekin Finland gam naupang laisinsakzia pen leitungah a hoih pen pawl in kiciamteh hi. Kum 2009 ciangin sangnaupang 500000 kiimte performance survey kineihna pan Finland student ten science ah a nihna, reading ah a thumna leh maths ah a gukna ngah uh hi. UN te research bawlna ah zong Finland naupangte leitunga naupang lungnuam pen in kiciamteh hi.\nNaupang pattahna lama Finland te lawhcinna thuguk thei nuamin kumsim in gam 56 kiim pan representative 1500 kiim zin den uh hi. Finlan te’ naupang laisinsakzia a tuam dan diaknate:\nIndia gama Siavuante a ki thupi ngaihsut danin Finland gamah sangsiate kithupi ngaihsut in ki zahtak hi. Sangsia kithupi ngaihsutna gam ahihmanin mi tampi ten sangsia sem nuam uh hi. Kidemna sang ahihmanin sangsia nasep ngahna ding baihlo hi. Teacher training neih nadinga exam pen haksa mah mah hi. Applicant tampi lak pan tawm cik bek training thei dingin teel zel uh hi.\nTeachers training pen kum nga sung sawt hi. Tua training na ah galkap lam tawh kisai, laihilhzia, dan leh policy, mei phelhzia, self defence leh first aid training te kihel hi. Tua training a zo khinte pen zat taak mah mah pah uh hi. Sangsiate dan leh policy bawlna ah major stakeholder ahi uh hi. Finland gamah sangsiate khasum tam hi. Finland gam naupang sang khempeuh pen kumpi sang ahi hi.\nPrivate sang hawn phalna kipia lo hi. India gam danin sang minthang diak mihaute’ tate bek kah zawhna cih dan omlo hi. Sang khempeuh in sangsia hoih nei kim uh hi. Sang khat ah a tam pen sangnaupang 600 val admit ngeilo uh hi. Elementary education ciang pen mikim a mawkna in kah thei uh hi.\nFinland gam naupangte kum sagih a phak ciang bek un sangkah uh hi. Sangkah a ni masa pen in laihilh pah lo uh hi. Kimawlna leh gualnopna a tuam tuam tawh hunzang uh hi. Sang khempeuh ah doctor om ciat uh a, sangnaupangte’ cidamna hoih maw hoihlo endik zel uh hi. Sangnaupang khempeuh sangah a mawkna in ann kivaak hi.\nA kipa ann te zong taksa leh khuak a dingin hoih thei mah mah hi. A tangpi in zing sang nai 9:00 AM khitciangin sanglut pan uh hi. Minute 45 lai a hilh khitsim un minute 15 ta kimawlna hun pia zel uh hi. Nitaak nai 2:00 PM kiim in sang tuak zel uh hi. Sangah naupangte a gim uh ciangin tawlngakna mun zong nei uh hi.\nSubject ngeina te banah tumging, khutsiamna leh kimawlna thupi ngaihsut mah mah uh hi. Finland te ngaihsutna naupangte adingin sang pen laisinna mun hi a inn pen lungsim pumpi talngakna mun hi. Tua ahihmanin sangsia ten home work pia ngeilo uh hi. Kum 13 a cin masiah uh exam kician tak neisak nailo uh hi.\nSangsia ten naupangte thu ngaihsun a telsiam ding leh amau leh a mau a thukaan thei dingin hanthawn uh hi. A sangsiate’ u dawn theihloh ding dotna ngaihsut khia thei dingin thapia uh hi. Tuabang dinmun ah a answer ding ngaihsun khawm zel uh hi. Sangnaupang ten creative thinking a neihtheih nangun siaten makaih uh hi. Lai-et teh cih peuhmah om ngei lo hi.\nA thu bek hi lo in a practical in pilna sin uh hi. Class khat sunga tukhawm lakah a siam baih a siam hak om thei hi. Gamdangte ah a khangual te sanga a siamzaw te kipaisan thei zel hi. Tuabang ciangin inn lamah a nu leh paten tuition a laksak uh a kuul hun zong om hi. Finland gamah tua banga a tuantual diak sangnaupangte special takin sia ten hilhzel uh hi.\nSia ten naupangte phat uh a lawpsak uh hi. Sangnaupang khat leh khat tehkak ngeilo uh hi. Mi lawhcingte’ tangthu tam genpih uh hi. Sangsia te hoih ahihmanin nuleh pa adingin inn lamah hilhbeh kuul lo banah a pua lamah tuition laksak zong kuul lo hi. Pau Tun Thang\nPrevious: Hong kicikha-leh\nNext: Taangthu Bawlte & Taangthu Gelhte\nHihbang, Finland te Education System in, thupi ka sak mahmah ahi hi. Tuma kum 5- lai dingin Singaporete’ Journal khatah hong suak ngeii mahaa, lamdang ka sak mahmah na in, atung aa teng khempeuh baanah, lamdang ka sak zawkkaanna khat in, High School ciangciang laivuan(exam) omlo, tuition omlo, (khat manggngilh zo ingh)omlo, acih mahmah ahi hi. Tuabangaa ka simin, ka simkhak pak(by chance) hi’n, tu in tua lai, ka kankik leh lah, ki kankik thei nawnlo hi. Tuabangin aki atna ah zong, dik ki sa, ki paakta mahmah ahih hangin, tu ciangciang, Singapore kumpite in, tuabang system zat ding a vaihawm zo phial ahi zongin, ka zakik nawnkei hi. Tua in lamdang ka sak zawkkaanna ahi hi.


url: =India’ Space Observatory Astrosat in Vampire aksi in aksi dangkhat athah laitak mu ~ TK Lian :: ZOMI DAILY\nposted on 30 January 2017 at 8:10 pm UTC+9:30 Lomkholna: News, Thangkhanlian, World\nJan. 30, 2017: India in space thu lim takin kanna dingin satellite a zat masak pen uh space observatory ASTROSAT kici in a piang mengmeng lo 6-billion a upa “vampire” star kici (vampire i cih ciangin amau nutakna dingin mi a that leh a sisan tawpsakte) aksi khat in amah sanga golzaw aksi dang khat a thah laitak maan in zaih kha uh hi.\nScientists teh hih aksi neuzaw vampire aksi kici a min “blue straggler” ci uh a, a golzaw aksi dang a liatna/a lom (mass) leh tha (energy) tawpsak (sucks) ahih manin tua aksi golzaw pen si hi ci uh hi. Scientists ten hih aksi neu dum (blue) a, aksi dangte sangin ol gamtat zaw (straggler) ahih manin “blue straggler” aksi ahih kei leh vampire star kici hi ci uh hi.\n“Tua aksi neu in a golzaw pen a thah khitin golzaw in, sazaw in dumzaw a, nosuah zaw in khangmoi suak zaw hi,” ci-in Indian Institute of Astrophysics Annapurni Subramaniam in ci a, a golzaw pen kang (burned) in a vakna bei ahih manin a si kici hi ci hi. ASTROSAT in observatory satellite pen September 2015 in a lot toh (launched) hi a, a telescope zat uh hoih ahih manin hih bang thupiang a om laitak a mu kha suak uh hi. Hih bangin aksi neuzaw dang khatin amau sanga a golzaw a thah masakna hilo hi.\nHih bangin vampire aksi in a golzaw aksi a thahna thu pen IIA, Inter-University Centre of Astronomy leh Astrophysics (IUCAA), Tata Institute of Fundamental Research (TIFR), Indian Space Research Organisation (ISRO) leh Canadian Space Agency (CSA) scientist team ten Astrophysical Journal Letters ah suaksak uh hi.\nRelated: Yangon Airport ah Sitni khat thautawh kikaplum ~ ZD\nVampire aksi in a golzaw pen a thah laitak “high resolution spectroscopy” tawh a muh uh ahi hi. Hih banga thupiang omna mun pen aksite a lom-a a omna mun (clusters) uh NGC 188 kicihna mun hi a, kum 6 billion sangin upa uh a, ni (sun) sangin upa zaw uh hi. Hih aksite pen pawl khatin 4.5 billion in upa ding hi ci uh hi.\nSource : The Hindu, Deccan Herald and Financial Express/ Thang Khan Lian\nPrevious: Mihing Hamphatnate Khuavannuai Tangkona ~ Tual Khan Suan\nNext: Banghang U Ko Nyi kithat hiam ~ Khawm Pau


url: =Zomi sung ah Thu-um mi hihna leh Pilna :: ZOMI DAILY\nposted on 23 November 2015 at 11:56 pm Lomkholna: Biakna, News\n(Christianity and Wisdom among the Zomi)\nHih thulu tawh kisai thembek hong gelh pak ning. I Pastor te leh sia te in Laisiangtho thu zuih ding ong lim gen mahmah uh aa, gam 2na gam 3na ciang dong ah Pasian thu kihilh in iki delh kawikawi hi. Diktatna leh thumaan na cih tepawl Lai Siangtho’ deihna ahih mah bang in, Pilna zonding zong Lai Siangtho deihna ahihi.\nPaunak sung ah, na neih nalam na beilawh zong in Pilna zong in ci ahihman in Pilna zonna pen Pasian thu zuihna khat hi aa, Thu-um mi hihna bucinna khat zong ahihi. Pasian thu iki deihsak aa iki hilh mah bang in Pilna zong kihilh in ki deihsak leng cih lunggulh na zong ahihi.\nAniam pen aa zat theihpah ding khat genleng. Khawmpi/Crusade ineih zah in Seminar leh Training cih tepawl, Surviving Skills (Nuntak zawhna ding siamna) ahih keileh Personal Development (Mimal Khantohna) cihdan in gam 2na phadiak ah nei theileng bang acitam? Pilna kipatna zong hipah. Lai taan sangpipi bel cingam naikhang.\nPasian thugen lo ding ka cihna hikei. Aniam penpen gampan akhangkhia Zomi te themcik beek phattuamna ding lunggulh na hizaw.\nPrevious: Pi Dim Ngaih Niang (Thalmual, kum 80)\nNext: Jesu in a khangnolai hongpia hi ~ Dr. Ngul Khan Pau\nGamvai, tualsuakmi leh Federal ~ Deric Kaam\nRev. Dr. Kam Khaw Thang: dahpihna from Zomi Music Ministries


url: =Japan Gal Sung Dawi Havang Kal Pan – 4 :: ZOMI DAILY\nJapan Gal Sung Dawi Havang Kal Pan – 4\nposted on 20 December 2015 at 2:18 pm Lomkholna: Article, Theihhuai, ZelZaLang\nMikang Kumpi leh SIA (Sukte Independence Army) te vaihawmna a thei sim eimi milian pawl khatte pen, kesuallip (casual leave) a cihna mun mah, tempalali diuti (temporary duty) a cihna mun mah lak theih lak mawh hun awng la in a khua ciat uah va ciah nainai uh a, khat bek hong kawdawk kik nawn mahmah kei uhhi.\nTua tham loh in ni khat ni ciangin, ko Admin. te omna paam a om CDA te leh SIA te kigalguk in zingsang lam a hong sim ding zong ko sung a eimi milian pawl khat in na thei sim khin uh ahih manin a zanin na tai sim lailai uh a, ko bangmah phawk lo pawl pen zingsang thau hong gin teh, Mikang Kumpiten hong sim taktak hi ci in ka tai pan uhhi.\nKa giahna uh a paam lam tai nihna Khuasakte’ Laihan lobuk khat ah ka tawlnga uhhi. Tua lo neipa’ ka zing-an ding uh maai ka huan sak uh a, ko pen Japan galkap thum leh Japante’n Kawlgam pan pek a hong mat uh Gurkha galkapte nih tawh ka camp uh a ka nutsiat van pawlkhat la dingin ka pai kik uh leh kamphatna tawh ka omna uh a phual dong kuamah na tung lo ahih manin, van manpha deuh teng a kim phial mah in ka ngah kik uhhi. Ka camp lui pan ka tun kik uh ciangin Vuandok Etaw leh Mr Tual Kam bang na nuam mahmah uh a, ka zing-an uh maai huan ne lua kisa in ka ki-um pelpal zawzen uhhi.\nLaihan lobuk pan paikhia Theizang khua khuazin pi’n ka tung uh a, lui kawm lak a kilam inn zawl khat sungah ka kinga uhhi. Tua lai ka tun suk teh ahih leh kei zong ka lungsim hong lamdang pianpian ta a, eimi milian nih leh thum kihona ka ngai sim tawntung hi. Tua bang a, a mau kihona ka ngaih sim pian hangin, a mau a aw ‘s’ aw tam zatzaw pian uh ahih manin, a gen meel uh thei lo in bengngong mah tawh ka kibang hi.\nA kampau mal sung uhah ‘s’ aw kihello sunsunte, Ai(I) Zu (You) Lap(Love) leh Gal(Girl) cih khawng ka za mun pian a, “Gal bei taktakta ding a Theizangte’n gal ai in zu leh sa ne in lap (laam) pawi bawl ding hi’ teh,” ci-in ka mangsia khiat gawp hi.\nTua lai a ka om lai in khua gamla pipi panin Mikang dangka lai Mr Tual Kam tungtawn a akhak ding uh hong pai thei zel ahih manin, Mikang Kumpite thahat ding cih ka phawk hi. …azom omlai… Agelh: Major Zel Za Lang (Retired)\nPrevious: I khualzinna leitung ~ Hau Za Cin\nNext: A hoihzaw ngaihsutna ~ Pau Sian Lian\nSecurity Guards te leh siamna theikhat akitot laitak uh Video kithehzak


url: =2015 Kiteelna leh NLD :: ZOMI DAILY\n2015 Kiteelna leh NLD\nposted on 2 June 2015 at 10:01 am UTC+9:30 Lomkholna: News, Politics, Zokhai, Zomi\nNLD leh ZCD’ Kiuknalam Kalsuanna:\nNLD Makaaipi Daw Aung San Suu Kyi Melbourne honghawh laai-in, ama’ hongpaina abulpi adiak-in Dandenong Basketball Stadium-ah Kawl gammi honpi-tawh kimuhna aziak-pen:\n“2008 Gam Thukhunpi Puahphat Nading Panpih Zonna” ci-in ama’ kam mahmah pan-in genkhia tangtang-hi.\nMihonpi’ sungpan-in dotna laidal neu khatciat kibawl-a, tua laidal khempeuh beelta sung-ah kikoih-in DASSK kisawk sak-a, atuak bangbang tung-ah dawnna pia-hi. Zomi sungpan-in Pa Dong Khen Mung’ gelh dotna sawkkha bilbel-a, tua dotna (thu khatbek hongguang pakning):\n“ZCD te’ munte-ah NLD-in mékuang aluui dinghiam?” cihthu ahihi. DASSK-in:\n“Pu Cin Sian Thang te-pen nawkpih, phuutpih, dopih kumsawt lawmte ahihman-in amau’ mékuang luuina-ah NLD-in luui loding-hi”, ci-in mipi’ maai-ah pulaak-hi.\nUSA-a ZCD Upapi Pu Zaam Mung akidot ciang-a adawnna-pen limcilo leh kicianlo simsim-hi. “Democracy vaai ahihteh NLD-in mékuang luuiding” cihna ahihman-in…..\nMipi’ theihding kilawm om-hi: NLD leh ZCD te’ political kalsuanna-ah DASSK’ kampau tungtawn-in atonkhawm toto-tawh kibang-hi. Tu-a ZCD Upapipa’ kampau enkiik lehang: Bang hun-in, cik-in NLD leh ZCD-in kitukalhna nana-nei uhhiam, ahihkeileh NLD-in amakaaipi’ kampau thusimlo-a, DASSK paampaih-uh ahihiam cihte theihding kisam-hi. Party makaai, mipi’ makaai, biakna makaai-a kipan makaai khatpeuh-in akamciam ataangtun sakkeileh makaai gina hilo-hi. Thukhente 11.39-ah Jephthah-in akamciam ataangtun sak nading naakpi-in haksa sading theihsa himahleh taangtung sak-hi. Makaai cihteh kam mawkpau lo-in, apau bang-in aseem mite makaai hibek-hi.\nDASSK’ kampau ka’ zaak laai-in, “ZCD’ mun-ah NLD-in dem loding ahihleh Zogam (Tedim Area 1 & 2 leh Tonzaang) kuam-ah NLD leh ZCD pangkhawm ding-a, Zomi Kiuknalam Kipawlna hong nosuah, hong khangto ding-in lametna leh lawpna-tawh ka-kidim phiuhpheuh-hi. Tua nangawn Zomi NLD sungpan zehphii om veveding cihzong ka’ lungngai thei-a, bangbang hileh ataangpi minam itciat ahihteh “hong pangkhawm khongkhong saam incia” ci-in tha ka-kipia zeel-hi.\nTu-a Pu Zaam Mung’ dawnna-bang ahihlehbel “Akta mangkuan kitutu” acih-tawh hong kizom tosuak ding-a, negative outcome (asialam lawhtaakna) longal Zomi-in maaingat veva khollo dinghi. ZCD leh NLD baangkua nih honghi ding-a, gamukcip ngei khinsate’ pawlhiang – Mah Sah Lah’ bilvuhsa, naakphehsa pawl tuamtuam-tawh kisual/kinuai laaileh, hmmm, ngasa (ngatnasa lammah-ah kinga) kisuak leuleu ding-a…….\nNunglam zek-a “2015 Kiteelna-in Meetna lianpi hong lawhding lamet a-omlohna leh thumaan tak-a kiteelna lawhcing loding” cihthu ka’ suut khitsa mahbang-in tu-inzong kip seemseem-hi. Lungdeih taktak-pen “Kiteelna’ ading kiginkholh” cih keenkaan’ sang-in, “Kiteelna lawhcing taleh, lawhsam taleh Zomite’ minam kalsuanna akhantoh nading-in Zomite kizopna leh vaaihawm khopna lam-ah acidam dingbekbek kisamzaw” cihthu ahihi. Kawlgam kiteelna-ah (gengensa mahbang-in) kuakua-in zo taleh Zomi’ ading phattuamna-puungpuungding ageel kuamah omlo-a, budget zeekding kituhna ciangbekmah hilel khamawhlo dinghi.\nTua ahihman-in, ataktak-in Pu Zaam Mung’ kampau-pen thunung thuma mu-a apau ahihleh NLD-zong Zomite’ ading kamciam tampi hongpia phial zong-in uptaak hi nawnlo, kamciampeel pawlpi hilel-a, Mah Sah Lah khuaknimsa kipawlna khempeuh-tawh kilamdang lo-hi cihthu kitel sinsenlel ahihman-in, Zomi-pen Zomi bekmah-in veiding, itding, zuunding cih honghi dinghi. Kiteelna-in bangmahpi honglawh loding-hi.\nHun toilua-deuh hikeileh “Kiteel Mazek Hun (KMH)” teng Zomite’ min phungvuh nading hun hoihpen ding-a keima’ mimal upmawhna (kong suut khitsa) mahbang-in tua hunhoihpi akisumh bang-in ka-sehhi. Lunggulhna-tawh minam makaai mipil neihsunteng ka’ phiilphiilna aziak-pen:\nHih KMH sungteng Gamukte-khawng kheem gawpding, amau a-support mahmahding daan-a kigending, Nay Pyi Taw-ah luut thapaaiding, Minam phungvuh nading phu dending, ngen dending (Gamliante-ah akizuak saan laaitak ahihciang-a hongman hongheen hong khaukhih peuhmah loding) ci-a I’ makaai mipilpipite aphiilphiil kahi-a, ahizong-in “uum vuhloh, beel vuhloh bang” bikbek mawk-uh, amau mimal’ meet nading a-omlohlam thei-in pilmahmah-uh ahihman-in tu-in hih kham hunpha (golden chance) abeiding hita-hi. Minam’ Taángmi I-neih sunsunte inzong Zomi minam hualpi’ ading bangmah hongphu hetlo lelmawk uh-a, I’ hunhoihpi-pen amawkbei phialding honghi tahi.\nTu nangawn-in Kawl Gamukte neh phitphit-in Zomi National Issue naakpi-in va-luutpih lehang hong talsawn, hong thalsawn saamlo ding-a, I-ngah keilehzong “azian” ci-in I’ makaai mipil ulianpite hong khanglo theileh naakpi-in lunggulh hihang.\nAtawpna-ah, ZDC leh NLD bek hilo-in, Political Party Zogam-a a-om khempeuh (Zomi 95% hi hamtang saamding I-\nhihteh) Mah Sah Lah hun laai-a Party Ki-elna lungsim peuhmah akuamapeuh-in paihkhiat hongsawm le-uhcin minam cidam nading kipan tading-hi. Political Party ki-elna, kigaalbawlna, kigimneihna, kisiatgenna, Religious Pawlpi khatlehkhat ki-tanna, ki-elna, Satan bang-a kimuhna cihte khempeuh minam sung-ah abei nading amasapen makaaite’ mawhpuak hi-a, azom-ah, mipi, mimal kimciat’ mawhpuak ahihlam thei-in, hih minam nget (bacteria) te-pen thoihdamna (remedy) ahi itna, veina, laainatpihna lungtang-tawh khatlehkhat ki-en, kidon, kihuai ta-ni!\n2015 Kiteelna’ tung-ah lametna koih lo-in, minam thoihdamna tung-ah lametna koih kimciat ding-in Tung Sianmaang-in hongsiam hen-aw!\nPrevious: U 20 World Cup A lung luut te aa diing\nNext: Kawlgam Census a khiatna bang!!!\nVice President Pu Henry Van Thio le apawlte Cikha Khuapi ah\nHanciamna i cih in bang ahiam


url: =Grab Company te Kawlgam ahzong kipanta ~ ZD :: ZOMI DAILY\nposted on 21 March 2017 at 10:49 pm Lomkholna: Myanmar, News, Sawltak, Yangon\nGrabCar ahih keileh GrabTaxi ci’n akithei phadeuh Grab Company te tuni Tuesday (Mar 21) akipan Kawlgam ahzong Service kipanta uhhi. Grab Company tepen South-East Asia gamsung ah kilimzat mahmah in, Kawlgam nangawn ah Service akipan hita uhhi.\nAbeisa in South-East Asia gamsung aom gam 6 ah aki limzat mahmahkhin hi a, tua gamte pen Singapore, Indonesia, Philippines, Malaysia, Thailand, Vietnam cihteng ahihi. Tuni akipan in Kawlgam ahzong Service kipanthak uh ahih manin, Myanmar pen Grab Company te ii gam 7 na hita hi.\nKawlgam sungah Grab Company tepen Yangon khuapi sung aom Taxi Drivers honkhat tawh kipan masading uh a, aki taangsapna dungzui in damdam in khuadangte ahzong Service behlap totoding uhhi.\nMyanmar kumpi inzong gamsung ah Public Transport System pen akhan tohsaknop mahmah laitaktawh kituak in Grab Company te lutkha citciat uh ahih manin, ki lungluttuam mahmah hi.\nGrab Company pen Singapore gampan in 2012 kumin hongki pankhia hi a, Headquarters pen Singapore mah hipah hi.\nGrab Company tepen Uber tetawh akidem mahmah uh ahihi.\nNidang in UberCab zong akici “Uber Technologies Inc” pen 2009 kumpek panin hongki pankhia hi a, Headquarters pen US, California State sung aom San Francisco khuapi ahihi.\nGrab tepen South-East Asia sungbek ah hipan mahleh Uber tepen leitung gam tampitak ah kizangkhin hi.\nGrab pen South-East Asia gamsung aom khuapi 30 val bekah kizangtheipan himahleh, Uber pen leitung gamtuamtuam aom khuapi 528 te ah ki zangthei khinhi.\nGrab Company te tuni Yangon ah kipanding cih azak ciangin Uber te’nzong Statement khat khahkhia uh a, Yangon Government tawh Partnership bawlding kikupna omkhinzo a, asawtlo in Uber Company zong Kawlgam ah luttading hi ci’n tangkona neikhia uhhi. ZD Sawltak #zomidaily\nPrevious: Rakhine State sungah Yaba Pill kici vankham $270,000 manneiding kiman ~ ZD\nNext: Singapore aom vanlengtual in “World’s Best Airport” ciaptehna ngahleuleu ~ ZD


url: =Zomi Party ZCD Mah Thapia Ni\nHong tung ding November kha ni (8) ni ciang akinei ding Kawlgam buppi kiteelna vai tawh kisai theihhuai a thupi mahmah khat hong kuppih nuam ingh. NLD Makaipi Daw Suh Kyi in NLD Campaign khat ah athugenna Kawlte khat in facebook ah a hong suan (post) "video" ka ngaihkhak khat, ei Zomi mee khia-thei ding khempeuh in zong theihhuai bek thamlo, theihloh phamawh/ kuul sangiat ka hihmanin hong pulak khiasawn ka hihi.\nDaw Suh Kyi' genna ah:"Tutung kiteelna pen Kawlgam bekah hilo Leitungg buppi nangawn ah a omzenlo or a-omngeilo zah dektak-phial khat ahihi,"ci hi. "Ahangin UNO te' hong vaihawmpih [nungkum 2014 Census 914-Zomi Census ih cih ngeeingaai meizom] ahihmanin kikhemtheih omlo ding, a zo party peuhpeuh zong kumpi-zaa kipianuamlo/kisemsaklo cih bang om theilo ding ahih manin, tutung kiteelna bek/kiaa in Kawlgam buppi' mailam thu ahong khen taktak ding ahihmanin hoihtak ngaihsun pha mahmah un Democracy na deihvua, na khantohna na lunggulh takpi uh leh NLD party mee hong pia un" ci ngeungau mawk hi. Mee khiat dan ding zong tulaitak-a kumpi-semte' party ahilo, party dangdangte' ading-a akikhial baih mahmah leh akisanglo meetang/pe-mee asuak baih dingin seal-tup na'ng a muntoi mahmah/akwet neu mahmah ahihman ci-in ahihdan ding limtak in avan ngiat tawh stage tungg pansan-in lak ciatciat hi.\nTua ahih manin ei Zomite'n zong ih Zominam adia mipi-in ma ih pantheihna ih chance tu tungg bekbek mah hun omlai ahihna thei beklo, tel-in ZCD party bek mah panpih phawphot lai tapeuh ni cih tawh akizawn phanuam ih hihi. Daw Suh Kyi in "NLD party pen a MP mimalte en-konla, a party en-in mee hong pia phawphot un, Constitution puahpha/ laih nuam hi hangh" a cihdan ngei-in, Party dangte' MP te amimal-in muanhuai na sa zawphial uh ahizong-in ei Zomite'n ZCD party bekmah piak phawphot lai ding ahoihpen ahihman aa kigen phapha ih hihi. NLD in kumpi sem leh Federal-based Constitution Daw Suh in hong taksuahsak peelmawh ding-a, tua mun ah NLD nuai-ah lutpah sangin, NLD tawh kibeelpawl khawm party khat ah omna ahoihpen ahihna leh amau tawh ma apang khawm den ZCD bekmah ah Zomi te' mailam adin lametna piicing le kipkho omhi cih ih theihtell-loh aphamawh ahihi.\nTua hi-a, ZCD lawhcing leh Zomi buppi ii mailam nibang taang-in, ih lunggulh khantoh na'ng lametnate hong taksuak ding-a: ZCD lawhsam leh Zomite' mailam khimbang aziing ding ahi anin namdangte'n hong awi in hong nuihsan hithiat lel ding hi, tuabang phal ding ih hihiam? TOPA'N TELSIAMNA THUPHA HONGPIA KIM HEN LA, ZOGAM NIBANG TAANGIN, HONG PAALLUN TA HEN!!!\nBy: Thang Hen ZOMI